title: Σύσταση της Επιτροπής, της 18ης Ιουνίου 2019, σχετικά με το προσχέδιο του ενοποιημένου εθνικού σχεδίου της Πολωνίας για την ενέργεια και το κλίμα για την περίοδο 2021-2030

text:
               3.9.2019

               EL

               Επίσημη Εφημερίδα της Ευρωπαϊκής Ένωσης

               C 297/80

      ΣΥΣΤΑΣΗ ΤΗΣ ΕΠΙΤΡΟΠΗΣ
      της 18ης Ιουνίου 2019
      σχετικά με το προσχέδιο του ενοποιημένου εθνικού σχεδίου της Πολωνίας για την ενέργεια και το κλίμα για την περίοδο 2021-2030
      (2019/C 297/21)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τον κανονισμό (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Δυνάμει του κανονισμού (ΕΕ) 2018/1999, κάθε κράτος μέλος υποχρεούται να υποβάλει στην Επιτροπή προσχέδιο του ενοποιημένου εθνικού σχεδίου για την ενέργεια και το κλίμα που καλύπτει την περίοδο από το 2021 έως το 2030 σύμφωνα με το άρθρο 3 παράγραφος 1 και το παράρτημα I του εν λόγω κανονισμού. Τα πρώτα προσχέδια των ενοποιημένων εθνικών σχεδίων για την ενέργεια και το κλίμα έπρεπε να υποβληθούν έως τις 31 Δεκεμβρίου 2018.

                  (2)

                  Η Πολωνία υπέβαλε το προσχέδιο του ενοποιημένου εθνικού σχεδίου για την ενέργεια και το κλίμα στις 9 Ιανουαρίου 2019. Η υποβολή του εν λόγω προσχεδίου αποτελεί τη βάση και το πρώτο βήμα της επαναληπτικής διαδικασίας μεταξύ της Επιτροπής και των κρατών μελών για την οριστικοποίηση των ενοποιημένων εθνικών σχεδίων για την ενέργεια και το κλίμα και την επακόλουθη εφαρμογή τους.

                  (3)

                  Δυνάμει του κανονισμού (ΕΕ) 2018/1999, η Επιτροπή οφείλει να αξιολογήσει τα προσχέδια των ενοποιημένων εθνικών σχεδίων για την ενέργεια και το κλίμα. Η Επιτροπή προέβη σε εμπεριστατωμένη αξιολόγηση του προσχεδίου του ενοποιημένου εθνικού σχεδίου της Πολωνίας για την ενέργεια και το κλίμα, λαμβάνοντας υπόψη τα σχετικά στοιχεία του κανονισμού (ΕΕ) 2018/1999. Η εν λόγω αξιολόγηση (2) δημοσιεύεται μαζί με την παρούσα σύσταση. Οι συστάσεις που ακολουθούν βασίζονται στην εν λόγω αξιολόγηση.

                  (4)

                  Ειδικότερα, οι συστάσεις της Επιτροπής μπορούν να εξετάζουν i) το επίπεδο φιλοδοξίας των στόχων, επιδιώξεων και συνεισφορών για τη συλλογική επίτευξη των στόχων της Ενεργειακής Ένωσης και, ιδίως, των επιδιώξεων της Ένωσης για το 2030 όσον αφορά τις ανανεώσιμες πηγές ενέργειας και την ενεργειακή απόδοση, καθώς και το επίπεδο διασυνδεσιμότητας ηλεκτρικής ενέργειας στο οποίο αποσκοπεί το κράτος μέλος το 2030, ii) τις πολιτικές και τα μέτρα σχετικά με τους στόχους σε επίπεδο κράτους μέλους και Ένωσης, καθώς και άλλες πολιτικές και μέτρα με ενδεχόμενο διασυνοριακό ενδιαφέρον, iii) οποιεσδήποτε πρόσθετες πολιτικές και μέτρα που ενδεχομένως απαιτούνται στο πλαίσιο των ενοποιημένων εθνικών σχεδίων για την ενέργεια και το κλίμα, iv) τις αλληλεπιδράσεις και τη συνοχή των υπαρχουσών και των προγραμματισμένων πολιτικών και μέτρων που περιλαμβάνονται στο ενοποιημένο εθνικό σχέδιο για την ενέργεια και το κλίμα στο πλαίσιο μίας διάστασης και μεταξύ διαφορετικών διαστάσεων της Ενεργειακής Ένωσης.

                  (5)

                  Κατά την εκπόνηση των συστάσεών της, η Επιτροπή εξέτασε την ανάγκη, αφενός, να αθροιστούν ορισμένες ποσοτικοποιημένες προγραμματισμένες συνεισφορές από όλα τα κράτη μέλη, προκειμένου να αξιολογηθεί η φιλοδοξία σε επίπεδο Ένωσης και, αφετέρου, να παρασχεθεί επαρκής χρόνος σε κάθε κράτος μέλος, ώστε να λάβει δεόντως υπόψη τις συστάσεις της Επιτροπής πριν οριστικοποιήσει το εθνικό του σχέδιο.

                  (6)

                  Οι συστάσεις της Επιτροπής όσον αφορά τις φιλοδοξίες των κρατών μελών για την ενέργεια από ανανεώσιμες πηγές βασίζονται σε έναν μαθηματικό τύπο που ορίζεται στο παράρτημα II του κανονισμού (ΕΕ) 2018/1999 και βασίζεται σε αντικειμενικά κριτήρια.

                  (7)

                  Όσον αφορά την ενεργειακή απόδοση, οι συστάσεις της Επιτροπής βασίζονται στην αξιολόγηση του εθνικού επιπέδου φιλοδοξίας που περιλαμβάνεται στο προσχέδιο ενοποιημένου εθνικού σχεδίου για την ενέργεια και το κλίμα, σε σύγκριση με το συλλογικό επίπεδο των προσπαθειών που απαιτούνται για την επίτευξη των επιδιώξεων της Ένωσης, λαμβάνοντας υπόψη τις πληροφορίες που παρέχονται για συγκεκριμένες εθνικές περιστάσεις, κατά περίπτωση. Οι τελικές εθνικές συνεισφορές στον τομέα της ενεργειακής απόδοσης θα πρέπει να αντικατοπτρίζουν το οικονομικά αποδοτικό δυναμικό εξοικονόμησης ενέργειας και να υποστηρίζονται από μια στιβαρή μακροπρόθεσμη στρατηγική ανακαίνισης κτιρίων και μέτρα εφαρμογής της υποχρέωσης εξοικονόμησης ενέργειας που απορρέει από το άρθρο 7 της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου (3). Τα κράτη μέλη θα πρέπει επίσης να αποδείξουν ότι έχουν λάβει δεόντως υπόψη την αρχή της προτεραιότητας στην ενεργειακή απόδοση, ιδίως εξηγώντας τον τρόπο με τον οποίο η ενεργειακή απόδοση συμβάλλει στην οικονομικά αποδοτική επίτευξη των εθνικών στόχων για ανταγωνιστική οικονομία χαμηλών ανθρακούχων εκπομπών, ασφάλεια του ενεργειακού εφοδιασμού και αντιμετώπιση της ενεργειακής φτώχειας.

                  (8)

                  Βάσει του κανονισμού για τη διακυβέρνηση, τα κράτη μέλη οφείλουν να παρέχουν μια γενική επισκόπηση των επενδύσεων που απαιτούνται για την επίτευξη των στόχων, των επιδιώξεων και των συνεισφορών που καθορίζονται στο ενοποιημένο εθνικό σχέδιο για την ενέργεια και το κλίμα, καθώς και μια γενική εκτίμηση των πηγών των εν λόγω επενδύσεων. Τα εθνικά σχέδια για την ενέργεια και το κλίμα θα πρέπει να διασφαλίζουν τη διαφάνεια και την προβλεψιμότητα των εθνικών πολιτικών και μέτρων εγγύησης της ασφάλειας των επενδυτών.

                  (9)

                  Παράλληλα, στο πλαίσιο του κύκλου του Ευρωπαϊκού Εξαμήνου 2018-2019, η Επιτροπή έχει δώσει ιδιαίτερη έμφαση στις επενδυτικές ανάγκες των κρατών μελών στους τομείς της ενέργειας και του κλίματος. Αυτό αντικατοπτρίζεται στην έκθεση χώρας του 2019 για την Πολωνία (4) και στη σύσταση της Επιτροπής για σύσταση του Συμβουλίου προς την Πολωνία (5), στο πλαίσιο της διαδικασίας του Ευρωπαϊκού Εξαμήνου. Η Επιτροπή, στην αξιολόγηση των προσχεδίων των ενοποιημένων εθνικών σχεδίων για την ενέργεια και το κλίμα, έλαβε υπόψη τις τελευταίες διαπιστώσεις και συστάσεις του Ευρωπαϊκού Εξαμήνου. Οι συστάσεις της Επιτροπής είναι συμπληρωματικές των τελευταίων ειδικών ανά χώρα συστάσεων που εκδόθηκαν στο πλαίσιο του Ευρωπαϊκού Εξαμήνου. Τα κράτη μέλη θα πρέπει επίσης να διασφαλίζουν ότι στα ενοποιημένα εθνικά σχέδιά τους για την ενέργεια και το κλίμα λαμβάνονται υπόψη οι τελευταίες ειδικές ανά χώρα συστάσεις που έχουν εκδοθεί στο πλαίσιο του Ευρωπαϊκού Εξαμήνου.

                  (10)

                  Επιπλέον, βάσει του κανονισμού για τη διακυβέρνηση, κάθε κράτος μέλος οφείλει να λαμβάνει δεόντως υπόψη τυχόν συστάσεις της Επιτροπής στο προσχέδιο του ενοποιημένου εθνικού σχεδίου για την ενέργεια και το κλίμα που πρέπει να υποβληθεί έως τις 31 Δεκεμβρίου 2019 και, εάν το ενδιαφερόμενο κράτος μέλος δεν λάβει υπόψη σύσταση ή ουσιώδες μέρος αυτής, το εν λόγω κράτος μέλος θα πρέπει να παρέχει και να δημοσιοποιεί τη σχετική αιτιολογία.

                  (11)

                  Κατά περίπτωση, τα κράτη μέλη θα πρέπει, στα ενοποιημένα εθνικά τους σχέδια για την ενέργεια και το κλίμα και στις επικαιροποιήσεις τους κατά τα επόμενα έτη, να αναφέρουν τα ίδια δεδομένα με τα δεδομένα που υποβάλλουν στην Eurostat ή στον Ευρωπαϊκό Οργανισμό Περιβάλλοντος. Η χρήση της ίδιας πηγής και, εφόσον είναι διαθέσιμες, των ευρωπαϊκών στατιστικών, είναι επίσης ουσιαστικής σημασίας για τον υπολογισμό της βάσης αναφοράς για τη μοντελοποίηση και τις προβολές. Η χρήση των ευρωπαϊκών στατιστικών θα επιτρέψει την καλύτερη συγκρισιμότητα των δεδομένων και των προβολών που χρησιμοποιούνται στα ενοποιημένα εθνικά σχέδια για την ενέργεια και το κλίμα.

                  (12)

                  Στο τελικό ενοποιημένο εθνικό σχέδιο για την ενέργεια και το κλίμα πρέπει να περιλαμβάνονται όλα τα στοιχεία του παραρτήματος I του κανονισμού (ΕΕ) 2018/1999. Στο πλαίσιο αυτό, θα πρέπει να αξιολογούνται οι μακροοικονομικές επιπτώσεις των προγραμματισμένων πολιτικών και μέτρων και, στο μέτρο του εφικτού, οι επιπτώσεις στην υγεία, στο περιβάλλον, στην απασχόληση και στην εκπαίδευση, οι επιπτώσεις στις δεξιότητες και οι κοινωνικές επιπτώσεις. Στην κατάρτιση του τελικού ενοποιημένου εθνικού σχεδίου για την ενέργεια και το κλίμα πρέπει να συμμετέχουν το κοινό και άλλοι ενδιαφερόμενοι φορείς. Αυτά και άλλα στοιχεία περιγράφονται λεπτομερώς στο έγγραφο εργασίας των υπηρεσιών της Επιτροπής που δημοσιεύεται μαζί με την παρούσα σύσταση (6).

                  (13)

                  Λαμβανομένων υπόψη των περιορισμένων πληροφοριών σχετικά με τις αλληλεπιδράσεις μεταξύ των διαφόρων διαστάσεων της Ενεργειακής Ένωσης που περιγράφονται στο προσχέδιο, στο τελικό σχέδιο θα μπορούσαν να προσδιοριστούν οι κύριες αλληλεπιδράσεις μεταξύ των διαστάσεων αυτών τόσο από την άποψη των εθνικών επιπέδων φιλοδοξίας όσο και από την άποψη των προσωρινών, προγραμματισμένων, πρόσθετων και υφιστάμενων μέσων πολιτικής. Στο τελικό σχέδιο θα μπορούσαν να εξεταστούν πιο συγκεκριμένα οι αλληλεπιδράσεις μεταξύ των διαστάσεων της απαλλαγής από τις ανθρακούχες εκπομπές, της ενεργειακής απόδοσης και της ενεργειακής ασφάλειας. Η εν λόγω εξέταση θα μπορούσε να υποστηριχθεί με την επέκταση της παρεχόμενης συνολικής εκτίμησης επιπτώσεων, π.χ. με την ποσοτικοποίηση των επιπτώσεων ενός βιώσιμου εφοδιασμού με βιομάζα για ενεργειακούς σκοπούς στις καταγεγραμμένες εκπομπές και απορροφήσεις από τις δραστηριότητες χρήσης γης, αλλαγής χρήσης γης και δασοκομίας, καθώς και με την εξέταση των κινδύνων για την ενεργειακή ασφάλεια που οφείλονται στην κλιματική αλλαγή. Επιπλέον, με βάση εκκίνησης τις παρεχόμενες επενδυτικές ανάγκες και δαπάνες στους τομείς της ηλεκτρικής ενέργειας και της παραγωγής ενέργειας, στο τελικό σχέδιο θα μπορούσαν να συμπεριληφθούν η ενεργειακή ζήτηση και μη ενεργειακοί τομείς, σε όλες τις διαστάσεις της Ενεργειακής Ένωσης. Ομοίως, οι στόχοι στο πλαίσιο της διάστασης της έρευνας, καινοτομίας και ανταγωνιστικότητας πρέπει να στηρίζουν και τις προσπάθειες που σχεδιάζονται για τις άλλες διαστάσεις της Ενεργειακής Ένωσης.

                  (14)

                  Το τελικό ενοποιημένο εθνικό σχέδιο για την ενέργεια και το κλίμα θα ωφεληθεί από την παρουσίαση διεξοδικής ανάλυσης της σημερινής θέσης του τομέα των τεχνολογιών χαμηλών ανθρακούχων εκπομπών στην παγκόσμια αγορά, από την επισήμανση τομέων που χαρακτηρίζονται από ανταγωνιστικά πλεονεκτήματα και δυνητικές προκλήσεις, καθώς και από την υπόδειξη μετρήσιμων στόχων για το μέλλον και πολιτικών και μέτρων για την επίτευξή τους, με κατάλληλες συνδέσεις με την πολιτική για τις επιχειρήσεις και τη βιομηχανία. Θα μπορούσε επίσης να ωφεληθεί από μια καλύτερη αλληλεπίδραση με την κυκλική οικονομία, με έμφαση στις δυνατότητές της να μειώσει τις εκπομπές αερίων του θερμοκηπίου.

                  (15)

                  Οι συστάσεις της Επιτροπής προς την Πολωνία βασίζονται στην αξιολόγηση του προσχεδίου του ενοποιημένου εθνικού σχεδίου της Πολωνίας για την ενέργεια και το κλίμα, το οποίο δημοσιεύεται μαζί με την παρούσα σύσταση (7),

            ΣΥΝΙΣΤΑ ΣΤΗΝ ΠΟΛΩΝΙΑ ΝΑ ΑΝΑΛΑΒΕΙ ΔΡΑΣΗ ΓΙΑ:

                  1.

                  Να παράσχει περισσότερες πληροφορίες σχετικά με τις προγραμματισμένες πολιτικές και μέτρα για την αντιμετώπιση της προβλεπόμενης σημαντικής απόκλισης από τον στόχο της Πολωνίας για το 2030 όσον αφορά τη μείωση των εκπομπών αερίων του θερμοκηπίου σε τομείς που δεν καλύπτονται από το σύστημα εμπορίας δικαιωμάτων εκπομπών της ΕΕ (–7 % σε σύγκριση με το 2005). Στο πλαίσιο αυτό περιλαμβάνεται η παροχή μεγαλύτερης σαφήνειας όσον αφορά τα μέτρα στον τομέα των μεταφορών και περισσότερων λεπτομερειών σχετικά με πρόσθετα μέτρα, κυρίως στους τομείς των κτιρίων, της γεωργίας και της χρήσης γης, αλλαγής χρήσης γης και δασοκομίας, καθώς και σχετικά με την εφαρμογή των λογιστικών κανόνων όπως καθορίζονται στον κανονισμό (ΕΕ) 2018/841 του Ευρωπαϊκού Κοινοβουλίου και του Συμβουλίου (8).

                  2.

                  Να αυξήσει το επίπεδο φιλοδοξίας για το 2030 σε μερίδιο ενέργειας από ανανεώσιμες πηγές τουλάχιστον 25 % ως συνεισφορά της Πολωνίας στον στόχο της Ένωσης για το 2030, όπως συνάγεται από τον τύπο του παραρτήματος II του κανονισμού (ΕΕ) 2018/1999. Να συμπεριλάβει στο τελικό ενοποιημένο εθνικό σχέδιο για την ενέργεια και το κλίμα ενδεικτική πορεία που επιτυγχάνει όλα τα σημεία αναφοράς σύμφωνα με το άρθρο 4 στοιχείο α) σημείο 2) του κανονισμού (ΕΕ) 2018/1999 σύμφωνα με το εν λόγω μερίδιο, δεδομένης της ανάγκης να αυξηθεί το επίπεδο των προσπαθειών για συλλογική επίτευξη αυτού του στόχου. Να προτείνει λεπτομερείς και ποσοτικοποιημένες πολιτικές και μέτρα που να συνάδουν με τις υποχρεώσεις που καθορίζονται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου (9), προκειμένου να καταστεί δυνατή η έγκαιρη και οικονομικά αποδοτική επίτευξη αυτής της συνεισφοράς. Να διασφαλίσει την πλήρη επίτευξη του στόχου για την ενέργεια από ανανεώσιμες πηγές για το 2020, ο οποίος καθορίζεται στο παράρτημα I της οδηγίας 2009/28/ΕΚ του Ευρωπαϊκού Κοινοβουλίου και του Συμβουλίου (10), καθώς και τη διατήρηση του στόχου αυτού ως βάσης αναφοράς από το 2021 και μετά, και να εξηγήσει με ποιον τρόπο θα επιτευχθεί και θα διατηρηθεί το εν λόγω βασικό μερίδιο αναφοράς. Να αυξήσει το επίπεδο φιλοδοξίας του τομέα θέρμανσης και ψύξης για την επίτευξη του ενδεικτικού στόχου που περιλαμβάνεται στο άρθρο 23 της οδηγίας (ΕΕ) 2018/2001 και να θέσει σε εφαρμογή λεπτομερή μέτρα για την επίτευξη του στόχου για τις μεταφορές που καθορίζεται στο προσχέδιο του ενοποιημένου σχεδίου για την ενέργεια και το κλίμα, σύμφωνα με το άρθρο 25 της οδηγίας (ΕΕ) 2018/2001. Να παράσχει πρόσθετες λεπτομέρειες και μέτρα σχετικά με την απλούστευση των διοικητικών διαδικασιών και τα υποστηρικτικά πλαίσια για την ιδιοκατανάλωση ενέργειας από ανανεώσιμες πηγές και τις κοινότητες ενέργειας από ανανεώσιμες πηγές, σύμφωνα με τα άρθρα 21 και 22 της οδηγίας (ΕΕ) 2018/2001.

                  3.

                  Να επανεξετάσει τις συνεισφορές της και να προσδιορίσει πρόσθετες πολιτικές και μέτρα που θα μπορούσαν να αποφέρουν περαιτέρω εξοικονόμηση ενέργειας, δεδομένης της ανάγκης να αυξηθεί το επίπεδο των προσπαθειών για την επίτευξη του στόχου ενεργειακής απόδοσης της Ένωσης για το 2030. Το προτεινόμενο επίπεδο φιλοδοξίας για τη μείωση της τελικής συνεισφοράς θα πρέπει να αιτιολογηθεί καλύτερα και να υποστηριχθεί από επαρκείς και ποσοτικοποιημένες εξοικονομήσεις που απορρέουν από πολιτικές και μέτρα. Να στηρίξει τις πολιτικές και τα μέτρα με εκτίμηση επιπτώσεων και να παράσχει αναλυτικότερες πληροφορίες σχετικά με την κλίμακα και το χρονοδιάγραμμα υλοποίησης. Να διερευνήσει περαιτέρω τις πολιτικές και τα μέτρα στον τομέα των μεταφορών, λαμβανομένης υπόψη της αναμενόμενης αύξησης της ενεργειακής ζήτησης του τομέα στο μέλλον.

                  4.

                  Να προσδιορίσει τα μέτρα για τη στήριξη των στόχων ενεργειακής ασφάλειας όσον αφορά τη διαφοροποίηση και τη μείωση της ενεργειακής εξάρτησης, συμπεριλαμβανομένων μέτρων για τη διασφάλιση της ευελιξίας του ενεργειακού συστήματος ώστε να καλυφθούν οι προβλεπόμενες αλλαγές για το 2030 και μετέπειτα.

                  5.

                  Να καθορίσει μελλοντοστραφείς στόχους και επιδιώξεις όσον αφορά την ενοποίηση της αγοράς, ιδίως μέτρα για την αξιολόγηση του αντίκτυπου των υποχρεώσεων παροχής δημόσιας υπηρεσίας, ειδικότερα της αποθήκευσης φυσικού αερίου και της ρύθμισης των τιμών, στη λειτουργία της αγοράς, και να διευκρινίσει τον τρόπο με τον οποίο θα μετριαστούν οι αρνητικές συνέπειες. Να περιγράψει μια στρατηγική και ένα χρονοδιάγραμμα για την επίτευξη προόδου όσον αφορά τη διαμόρφωση τιμών που βασίζονται πλήρως στην αγορά.

                  6.

                  Να αποσαφηνίσει τους εθνικούς στόχους και τις επιδιώξεις χρηματοδότησης που πρέπει να επιτευχθούν έως το 2030 στον τομέα της έρευνας, καινοτομίας και ανταγωνιστικότητας, ιδίως όσους σχετίζονται με την Ενεργειακή Ένωση, ώστε να είναι άμεσα μετρήσιμοι και κατάλληλοι για τον επιδιωκόμενο σκοπό, που είναι να υποστηριχθεί η υλοποίηση των επιδιώξεων στις άλλες διαστάσεις του ενοποιημένου εθνικού σχεδίου για την ενέργεια και το κλίμα. Να υποστηρίξει τους στόχους αυτούς με συγκεκριμένες και κατάλληλες πολιτικές και μέτρα, συμπεριλαμβανομένων εκείνων που πρέπει να αναπτυχθούν σε συνεργασία με άλλα κράτη μέλη, όπως το στρατηγικό σχέδιο ενεργειακών τεχνολογιών.

                  7.

                  Να συνεχίσει και να διευρύνει τις διαβουλεύσεις με τα γειτονικά κράτη μέλη και την περιφερειακή συνεργασία στο πλαίσιο της ομάδας Βίσεγκραντ (Τσεχική Δημοκρατία, Ουγγαρία, Πολωνία και Σλοβακία), καθώς και στο πλαίσιο των αντίστοιχων ομάδων υψηλού επιπέδου. Οι περιφερειακές ανταλλαγές θα μπορούσαν να επικεντρωθούν στην περαιτέρω ενοποίηση της εσωτερικής αγοράς ενέργειας, στην αξιολόγηση της επάρκειας του συστήματος υπό το πρίσμα της σχεδιαζόμενης συνέχισης μιας αγοράς δυναμικότητας, στα ζητήματα της δίκαιης μετάβασης, στην απαλλαγή από τις ανθρακούχες εκπομπές και στην ανάπτυξη των ανανεώσιμων πηγών ενέργειας, καθώς και στον αντίκτυπο στο ενεργειακό σύστημα και στο διασυνοριακό εμπόριο ηλεκτρικής ενέργειας.

                  8.

                  Να απαριθμήσει όλες τις επιδοτήσεις στον τομέα της ενέργειας, συμπεριλαμβανομένων ιδίως των επιδοτήσεων στα ορυκτά καύσιμα, και τις δράσεις που αναλαμβάνονται, καθώς και τα σχέδια για τη σταδιακή κατάργησή τους.

                  9.

                  Να συμπληρώσει την ανάλυση των αλληλεπιδράσεων με την πολιτική για την ποιότητα του αέρα και τις εκπομπές στην ατμόσφαιρα, μεταξύ άλλων και από ποσοτική άποψη, και να παρουσιάσει τις επιπτώσεις στην ατμοσφαιρική ρύπανση για τα διάφορα σενάρια.

                  10.

                  Να ενσωματώσει καλύτερα τις πτυχές της δίκαιης και ισότιμης μετάβασης, ιδίως με την παροχή περισσότερων λεπτομερειών για τις κοινωνικές επιπτώσεις και τις επιπτώσεις στην απασχόληση και στις δεξιότητες που θα έχουν οι στόχοι, οι πολιτικές και τα μέτρα που έχουν προγραμματιστεί. Στο τελικό ενοποιημένο εθνικό σχέδιο για την ενέργεια και το κλίμα θα πρέπει να εξεταστεί ιδιαίτερα ο αντίκτυπος της μετάβασης στους πληθυσμούς που ζουν σε περιοχές γαιάνθρακα, με την ενίσχυση της σύνδεσης με την υπό εξέλιξη πρωτοβουλία για τις περιοχές γαιάνθρακα που τελούν υπό μετάβαση και με τα αντίστοιχα εθνικά και περιφερειακά σχέδια μετάβασης, καθώς και στους πληθυσμούς που επηρεάζονται από τις προσαρμογές σε άλλους ενεργοβόρους τομείς. Να αναπτύξει περαιτέρω την προσέγγιση για την αντιμετώπιση των ζητημάτων ενεργειακής φτώχειας, μεταξύ άλλων με τον προσδιορισμό των στόχων και των προβλεπόμενων αποτελεσμάτων των πολιτικών και των μέτρων που έχουν προγραμματιστεί, όπως απαιτείται βάσει του κανονισμού (ΕΕ) 2018/1999.

         Βρυξέλλες, 18 Ιουνίου 2019.

               Για την Επιτροπή

            Miguel ARIAS CAÑETE

               Μέλος της Επιτροπής

         (1)  ΕΕ L 328 της 21.12.2018, σ. 1.

         (2)  SWD(2019) 281.

         (3)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).

         (4)  SWD(2019) 1020 final.

         (5)  COM(2019) 521 final της 5ης Ιουνίου 2019.

         (6)  SWD(2019) 281.

         (7)  SWD(2019) 281.

         (8)  Κανονισμός (ΕΕ) 2018/841 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τη συμπερίληψη των εκπομπών αερίων θερμοκηπίου και των απορροφήσεων από δραστηριότητες χρήσης γης, αλλαγής χρήσης γης και δασοπονίας στο πλαίσιο για το κλίμα και την ενέργεια έως το 2030, καθώς και για την τροποποίηση του κανονισμού (EE) αριθ. 525/2013 και της απόφασης αριθ. 529/2013/ΕΕ (ΕΕ L 156 της 19.6.2018, σ. 1).

         (9)  Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).

         (10)  Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ L 140 της 5.6.2009, σ. 16).


title: ΣΥΣΤΑΣΗ ΤΟΥ ΣΥΜΒΟΥΛΙΟΥ της 8ης Νοεμβρίου 2019 σχετικά με τον διορισμό μέλους της εκτελεστικής επιτροπής της Ευρωπαϊκής Κεντρικής Τράπεζας2019/C 385/01

text:
               13.11.2019

               EL

               Επίσημη Εφημερίδα της Ευρωπαϊκής Ένωσης

               C 385/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 8ης Νοεμβρίου 2019
      σχετικά με τον διορισμό μέλους της εκτελεστικής επιτροπής της Ευρωπαϊκής Κεντρικής Τράπεζας
      (2019/C 385/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 283 παράγραφος 2 και το άρθρο 139 παράγραφος 2,
      Έχοντας υπόψη το πρωτόκολλο αριθ. 4 για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 11.2,
      ΣΥΝΙΣΤΑ ΣΤΟ ΕΥΡΩΠΑΪΚΟ ΣΥΜΒΟΥΛΙΟ:
      Να διοριστεί η κα Isabel SCHNABEL ως μέλος της εκτελεστικής επιτροπής της Ευρωπαϊκής Κεντρικής Τράπεζας για θητεία οκτώ ετών με ισχύ από την 1η Ιανουαρίου 2020.

         Βρυξέλλες, 8 Νοεμβρίου 2019.

               Για το Συμβούλιο

               Ο Πρόεδρος

            M. LINTILÄ


               27.1.2020

               EL

               Επίσημη Εφημερίδα της Ευρωπαϊκής Ένωσης

               C 28/121

      P8_TA(2018)0256
      Διαπραγματεύσεις για τον εκσυγχρονισμό της συμφωνίας σύνδεσης ΕΕ-Χιλής
      Σύσταση του Ευρωπαϊκού Κοινοβουλίου της 13ης Ιουνίου 2018 προς το Συμβούλιο, την Επιτροπή και την Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας όσον αφορά τις διαπραγματεύσεις για τον εκσυγχρονισμό της συμφωνίας σύνδεσης ΕΕ-Χιλής (2018/2018(INI))
      (2020/C 28/15)

         Το Ευρωπαϊκό Κοινοβούλιο,

                  —

                  έχοντας υπόψη τα άρθρα 2 και 3 και τον τίτλο V, ιδίως δε τα άρθρα 21 και 36, της Συνθήκης για την Ευρωπαϊκή Ένωση (ΣΕΕ), καθώς και το πέμπτο μέρος της Συνθήκης για τη λειτουργία της Ευρωπαϊκής Ένωσης (ΣΛΕΕ),

                  —

                  έχοντας υπόψη το άρθρο 218 ΣΛΕΕ,

                  —

                  έχοντας υπόψη την ισχύουσα συμφωνία σύνδεσης μεταξύ της Δημοκρατίας της Χιλής και της Ευρωπαϊκής Ένωσης,

                  —

                  έχοντας υπόψη την έναρξη, στις 16 Νοεμβρίου 2017, των διαπραγματεύσεων μεταξύ της Ευρωπαϊκής Ένωσης και της Χιλής σχετικά με μια εκσυγχρονισμένη συμφωνία σύνδεσης,

                  —

                  έχοντας υπόψη την εκ μέρους του Συμβουλίου έκδοση, στις 13 Νοεμβρίου 2017, των οδηγιών διαπραγμάτευσης για την εν λόγω συμφωνία,

                  —

                  έχοντας υπόψη την κοινή δήλωση της 25ης συνεδρίασης της μικτής κοινοβουλευτικής επιτροπής ΕΕ-Χιλής, της 22ας Ιανουαρίου 2018,

                  —

                  έχοντας υπόψη τη σύστασή του, της 14ης Σεπτεμβρίου 2017, προς το Συμβούλιο, την Επιτροπή και την Ευρωπαϊκή Υπηρεσία Εξωτερικής Δράσης σχετικά με τις διαπραγματεύσεις για τον εκσυγχρονισμό του εμπορικού πυλώνα της συμφωνίας σύνδεσης ΕΕ-Χιλής (1),

                  —

                  έχοντας υπόψη το ψήφισμά του, της 13ης Σεπτεμβρίου 2017, σχετικά με τις πολιτικές σχέσεις της ΕΕ με τη Λατινική Αμερική (2),

                  —

                  έχοντας υπόψη τη δήλωση του φόρουμ της κοινωνίας των πολιτών ΕΕ-CELAC, της 11ης Μαΐου 2015, με τίτλο «Ισότητα, δικαιώματα και δημοκρατική συμμετοχή για τους λαούς της Ευρώπης, της Λατινικής Αμερικής και της Καραϊβικής»,

                  —

                  έχοντας υπόψη το άρθρο 108 παράγραφος 4 και το άρθρο 52 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A8-0158/2018),

                  Α.

                  λαμβάνοντας υπόψη ότι κοινές αξίες και στενοί πολιτισμικοί, οικονομικοί και πολιτικοί δεσμοί ενώνουν τη Χιλή και την ΕΕ·

                  Β.

                  λαμβάνοντας υπόψη ότι η Χιλή και η ΕΕ είναι στενοί εταίροι όσον αφορά την αντιμετώπιση περιφερειακών και παγκόσμιων προκλήσεων, όπως είναι η αλλαγή του κλίματος, η διεθνής ασφάλεια, η βιώσιμη ανάπτυξη και η παγκόσμια διακυβέρνηση·

                  Γ.

                  λαμβάνοντας υπόψη ότι η Χιλή υποστηρίζει σθεναρά τη δημοκρατία και τα ανθρώπινα δικαιώματα, το ελεύθερο και ανοικτό εμπόριο και την πολυμερή συνεργασία· λαμβάνοντας υπόψη ότι είναι επίσης βασικό μέλος της Συμμαχίας του Ειρηνικού, του Οργανισμού Αμερικανικών Κρατών (ΟΑΚ) και της Ένωσης των Εθνών της Νοτίου Αμερικής (UNASUR) και μία από τις χώρες υψηλού εισοδήματος του ΟΟΣΑ·

                  Δ.

                  λαμβάνοντας υπόψη ότι η Χιλή διαδραματίζει μείζονα ρόλο σε περιφερειακά θέματα, για παράδειγμα ως χώρα - εγγυητή στην ειρηνευτική διαδικασία για την Κολομβία και στις συνομιλίες του Αγίου Δομίνικου μεταξύ της κυβέρνησης της Βενεζουέλας και της αντιπολίτευσης· λαμβάνοντας υπόψη ότι η Χιλή αποχώρησε από τις συνομιλίες της Βενεζουέλας, καθώς δεν εκπληρώθηκαν οι ελάχιστες προϋποθέσεις για δημοκρατικές προεδρικές εκλογές και θεσμική ομαλοποίηση·

                  Ε.

                  λαμβάνοντας υπόψη ότι η συμφωνία-πλαίσιο για τη συμμετοχή της Χιλής στις επιχειρήσεις διαχείρισης κρίσεων της ΕΕ έχει τεθεί σε ισχύ από τον Ιανουάριο του 2014· λαμβάνοντας υπόψη ότι η Χιλή συμμετέχει στην EUFOR ALTHEA στη Βοσνία-Ερζεγοβίνη, καθώς και σε ορισμένες ειρηνευτικές επιχειρήσεις του ΟΗΕ, γεγονός που αντανακλά τη δέσμευσή της για παγκόσμια ειρήνη και ασφάλεια·

                  ΣΤ.

                  λαμβάνοντας υπόψη ότι οι πρόσφατες βουλευτικές και προεδρικές εκλογές κατέδειξαν για άλλη μια φορά τον σταθερό και ώριμο χαρακτήρα της δημοκρατίας της Χιλής· λαμβάνοντας υπόψη ότι η Χιλή έχει επωφεληθεί από μεγάλη οικονομική μεγέθυνση τις τελευταίες δεκαετίες και είναι μία από τις ταχύτερα αναπτυσσόμενες οικονομίες της περιοχής τις τελευταίες δεκαετίες· λαμβάνοντας υπόψη ότι οι μεταρρυθμιστικές προσπάθειες στη χώρας βρίσκονται ακόμη σε εξέλιξη·

                  Ζ.

                  λαμβάνοντας υπόψη ότι η πρόσφατη αποποινικοποίηση της άμβλωσης υπό ορισμένες συνθήκες κατέδειξε αυξημένη θετική στάση στην κοινωνία της Χιλής όσον αφορά τη χειραφέτηση των γυναικών και των κοριτσιών·

                  Η.

                  λαμβάνοντας υπόψη ότι, στον Δείκτη Ανθρώπινης Ανάπτυξης του 2016, η Χιλή βρίσκεται στην κατηγορία της πολύ υψηλής ανθρώπινης ανάπτυξης και κατατάσσεται ως η πρώτη χώρα της Λατινικής Αμερικής και η 38η στον κόσμο, πάνω από επτά κράτη μέλη της ΕΕ·

                  Θ.

                  λαμβάνοντας υπόψη ότι η υφιστάμενη συμφωνία σύνδεσης έχει συμβάλει καθοριστικά στη σύσφιγξη των πολιτικών σχέσεων ΕΕ-Χιλής και στη σημαντική αύξηση των εμπορικών και επενδυτικών ροών· λαμβάνοντας υπόψη ότι ο συνεχής σεβασμός του κράτους δικαίου και η τήρηση ενός σταθερού νομικού και πολιτικού πλαισίου επιτρέπει στη Χιλή και την ΕΕ να ασκούν ελεύθερη επιχειρηματική δραστηριότητα και να ευνοούν ένα κατάλληλο επενδυτικό περιβάλλον, μεταξύ άλλων εγγυώμενες την αρχή της ασφάλειας δικαίου·

                  Ι.

                  λαμβάνοντας υπόψη ότι τα τελευταία χρόνια η ΕΕ και η Χιλή έχουν συνάψει πιο φιλόδοξες και σφαιρικές συμφωνίες με άλλους εταίρους· λαμβάνοντας υπόψη ότι ο εκσυγχρονισμός της συμφωνίας σύνδεσης ΕΕ-Χιλής έχει, ως εκ τούτου, τη δυνατότητα να συσφίξει σημαντικά την υφιστάμενη σχέση, συμπεριλαμβανομένων των σχέσεων στους τομείς των εξωτερικών υποθέσεων και της ασφάλειας·

                  ΙΑ.

                  λαμβάνοντας υπόψη ότι η μελλοντική συμφωνία σύνδεσης μεταξύ ΕΕ και Χιλής πρέπει να αντικατοπτρίζει πλήρως τον μετασχηματιστικό χαρακτήρα της ατζέντας του 2030 για τη βιώσιμη ανάπτυξη και τον ρόλο της διεθνούς αναπτυξιακής συνεργασίας για την επίτευξη των στόχων βιώσιμης ανάπτυξης (ΣΒΑ)·

                  ΙΒ.

                  λαμβάνοντας υπόψη ότι η ενημερωμένη συμφωνία σύνδεσης, από κοινού με τις συμφωνίες με το Μεξικό και τη Mercosur που αποτελούν σήμερα αντικείμενο (επανα)διαπραγμάτευσης, αναμένεται να ενισχύσει τον ρόλο της ΕΕ ως βασικού συμμάχου της Λατινικής Αμερικής, σε μια εποχή κατά την οποία άλλοι παράγοντες, όπως η Κίνα και η Ρωσία, καταβάλλουν όλο και μεγαλύτερες προσπάθειες να αποκτήσουν επιρροή στην περιοχή·

                  ΙΓ.

                  λαμβάνοντας υπόψη ότι η μικτή κοινοβουλευτική επιτροπή ΕΕ-Χιλής έχει υποστηρίξει επανειλημμένα τον εκσυγχρονισμό της συμφωνίας σύνδεσης, πιο πρόσφατα με την κοινή δήλωση που ενέκρινε κατά την 25η συνεδρίασή της, στις 22 Ιανουαρίου 2018·

                  1.

                  απευθύνει προς το Συμβούλιο, την Επιτροπή και την Αντιπρόεδρο της Επιτροπής / Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας τις ακόλουθες συστάσεις:

                        Γενικές αρχές

                              α)

                              να ενισχύσουν σημαντικά τη συνεργασία ανάμεσα στη Χιλή και την ΕΕ, δύο ομόφρονες εταίρους σε ένα περιβάλλον νέας αβεβαιότητας στις διεθνείς σχέσεις, με βάση τις κοινές αξίες και τις κοινές αρχές μας περί δημοκρατίας, καταπολέμησης της κλιματικής αλλαγής, διασφάλισης της ισότητας των φύλων, κράτους δικαίου, χρηστής διακυβέρνησης, σεβασμού των ανθρωπίνων δικαιωμάτων και των θεμελιωδών ελευθεριών·

                              β)

                              να εξασφαλίσουν ότι η εκσυγχρονισμένη συμφωνία με τη Χιλή είναι φιλόδοξη, σφαιρική και ισορροπημένη, με απτά οφέλη για τους πολίτες, τις επιχειρήσεις και τις οικονομίες και των δύο πλευρών· να εξασφαλίσουν ότι η εν λόγω συμφωνία πρωτοπορεί ανάμεσα στις πλέον προηγμένες συμφωνίες που έχει συνάψει η ΕΕ με τρίτες χώρες·

                              γ)

                              να ενισχύσουν τη διάσταση των ανθρωπίνων δικαιωμάτων στη συνεργασία ΕΕ-Χιλής, υπό το πρίσμα της στρατηγικής ΕΕ-Χιλής 2016-2020 για τα ανθρώπινα δικαιώματα· να συμπεριλάβουν κοινή δέσμευση για την προστασία και την προώθηση των ανθρωπίνων δικαιωμάτων, των θεμελιωδών ελευθεριών, της ισότητας των φύλων και των δικαιωμάτων των μειονοτήτων, όπως η κοινότητα ΛΟΑΔΜ και οι αυτόχθονες πληθυσμοί, με εκτελεστούς μηχανισμούς παρακολούθησης, τακτικής αναφοράς και επίλυσης διαφορών· να ενθαρρύνουν τη Χιλή να βρει λύση στα ζητήματα που υφίστανται με τον γηγενή λαό των Μαπούτσε και άλλους αυτόχθονες λαούς· να συνεχίσουν την πρακτική της ενσωμάτωσης μιας ρήτρας για τα ανθρώπινα δικαιώματα σε όλες τις μελλοντικές συμφωνίες σύνδεσης· να συνεχίσουν τον τακτικό διάλογο μεταξύ της ΕΕ και της Χιλής για τα ανθρώπινα δικαιώματα, με στόχο την ενίσχυση του θεσμικού πλαισίου και της δημόσιας πολιτικής για την προώθηση των ανθρωπίνων δικαιωμάτων, μεταξύ άλλων και μέσω της πολυμερούς συνεργασίας·

                              δ)

                              να ενθαρρύνουν τη Χιλή να διασφαλίσει την τήρηση της νομιμότητας και δίκαιες δικαστικές διαδικασίες, σε πλήρη συμφωνία με τα διεθνή πρότυπα·

                              ε)

                              να επιδιώξουν την προώθηση βιώσιμης κοινωνικοοικονομικής ανάπτυξης, την καταπολέμηση της φτώχειας και τη μείωση των ανισοτήτων, υπό το πρίσμα της δέσμευσης της Χιλής να επιτύχει τους ΣΒΑ στο πλαίσιο της ατζέντας του 2030·

                              στ)

                              να υποστηρίξουν τη Χιλή στη βελτίωση των εκπαιδευτικών προτύπων και των εκπαιδευτικών προγραμμάτων, διασφαλίζοντας ότι οι άνθρωποι με τα χαμηλότερα εισοδήματα έχουν πλήρη πρόσβαση στην τριτοβάθμια εκπαίδευση· να ενισχύσουν τη σύνδεση μεταξύ πανεπιστημίων και της αγοράς εργασίας, να γεφυρώσουν τις αναντιστοιχίες δεξιοτήτων και να προωθήσουν την απασχόληση των νέων·

                              ζ)

                              να ενθαρρύνουν την προστασία των κοινωνικών και περιβαλλοντικών δικαιωμάτων και να διασφαλίσουν την αποτελεσματική εφαρμογή των συμβάσεων της ΔΟΕ, καθώς και την εξάλειψη της αναγκαστικής και παιδικής εργασίας·

                        Πολυμερής συνεργασία και περιφερειακή και διεθνής συνεργασία

                              η)

                              να ενισχύουν τον διάλογο και τη συνεργασία όσον αφορά περιφερειακές και παγκόσμιες προκλήσεις, όπως το οργανωμένο έγκλημα, το λαθρεμπόριο ναρκωτικών, η αυξανόμενη ανισότητα, η μετανάστευση, η τρομοκρατία και η κλιματική αλλαγή, συμπεριλαμβανομένης της υλοποίησης της ατζέντας του 2030· να υποστηρίξουν τη συνεργασία μεταξύ της ΕΕ και της Χιλής όσον αφορά τη διαχείριση της μετανάστευσης και να θεσπίσουν μηχανισμούς επανεισδοχής, μεταξύ άλλων και για τους απάτριδες και τους υπηκόους τρίτων χωρών·

                              θ)

                              να διατηρούν κατά νου τη σημασία του πολυμερούς θεματολογίου και το ότι η όποια διμερής διαπραγμάτευση δεν πρέπει να υπονομεύει τη φιλοδοξία του να επιτευχθεί πρόοδος σε πολυμερές επίπεδο·

                              ι)

                              να συμβάλουν στην ενίσχυση της πολυμερούς και της διεθνούς συνεργασίας, με στόχο την προώθηση της διεθνούς ασφάλειας και την αποτελεσματική αντιμετώπιση των παγκόσμιων προκλήσεων· να βελτιώσουν τον συντονισμό τους όσον αφορά τις θέσεις που λαμβάνουν αμφότερες οι πλευρές σε διεθνείς οργανισμούς και φόρουμ·

                              ια)

                              να ενθαρρύνουν τη Χιλή να συνεχίσει να στηρίζει καθεστώτα περιφερειακής ολοκλήρωσης και συνεργασίας, πρωτίστως τη Συμμαχία του Ειρηνικού, με δεδομένα τα ενθαρρυντικά αποτελέσματά της ως πραγματικής και ενεργού κινητήριας δύναμης της οικονομικής ολοκλήρωσης μεταξύ των χωρών της περιοχής, καθώς και την UNASUR και την Κοινότητα των κρατών της Λατινικής Αμερικής και της Καραϊβικής (CELAC)· να εξετάσουν τη δυνατότητα να αποκτήσει η ΕΕ καθεστώς παρατηρητή στη Συμμαχία του Ειρηνικού·

                        Πολιτικός διάλογος και συνεργασία

                              ιβ)

                              να προνοήσουν για ουσιαστικό, τακτικό διάλογο επί θεμάτων που έχουν σημασία, αξιοποιώντας και επεκτείνοντας τις υφιστάμενες μορφές διαλόγου· να κινητοποιήσουν διαθέσιμους πόρους μέσω του Μηχανισμού Εταιρικής Σχέσης (ΜΕΣ) με στόχο την επίτευξη στρατηγικών στόχων·

                              ιγ)

                              να προνοήσουν για στενή συνεργασία στον τομέα της ασφάλειας και της άμυνας, ειδικότερα δε όσον αφορά την πρόληψη των συγκρούσεων, τη διαχείριση κρίσεων, την ασφάλεια στη θάλασσα, τον αφοπλισμό και τη μη διάδοση· να καταστήσουν δυνατή την ενισχυμένη συμμετοχή της Χιλής στις αποστολές και τις επιχειρήσεις της κοινής πολιτικής ασφάλειας και άμυνας (ΚΠΑΑ) της ΕΕ·

                              ιδ)

                              να καταστήσουν δυνατή την ενισχυμένη συνεργασία όσον αφορά την καταπολέμηση της τρομοκρατίας, του οργανωμένου εγκλήματος και του εγκλήματος στον κυβερνοχώρο, και για την πρόληψη της ριζοσπαστικοποίησης και του διασυνοριακού εγκλήματος, χωρίς να υπονομεύονται οι ατομικές ελευθερίες και τα θεμελιώδη δικαιώματα· να αναλάβουν δράση στο πλαίσιο του παγκόσμιου αγώνα κατά της τρομοκρατίας με την ενίσχυση των μηχανισμών, των μέτρων και των φορέων για την παγκόσμια και περιφερειακή συνεργασία σύμφωνα με το διεθνές δίκαιο και τις αρχές του Χάρτη των Ηνωμένων Εθνών·

                              ιε)

                              να ενισχύσουν τη συνεργασία όσον αφορά την καταπολέμηση της διαφθοράς, της νομιμοποίησης εσόδων από παράνομες δραστηριότητες και της φοροδιαφυγής· να περιλάβουν διατάξεις σχετικά με τη χρηστή διακυβέρνηση στον φορολογικό τομέα και πρότυπα διαφάνειας που θα επιβεβαιώνουν τη δέσμευση των μερών να εφαρμόζουν τα διεθνή πρότυπα για την καταπολέμηση της φοροαποφυγής και της φοροδιαφυγής·

                              ιστ)

                              να διατηρήσουν κατά νου ότι η διαφθορά υπονομεύει τα ανθρώπινα δικαιώματα, την ισότητα, την κοινωνική δικαιοσύνη, το εμπόριο και τον θεμιτό ανταγωνισμό, εμποδίζοντας την οικονομική μεγέθυνση· να συμπεριλάβουν συγκεκριμένα τμήματα που θα περιγράφουν σαφείς και ισχυρές δεσμεύσεις και μέτρα για την καταπολέμηση της διαφθοράς σε όλες τις μορφές της και για την εφαρμογή διεθνών προτύπων και πολυμερών συμβάσεων καταπολέμησης της διαφθοράς·

                              ιζ)

                              να διευκολύνουν την κινητικότητα ανάμεσα στην ΕΕ και τη Χιλή· να βελτιώσουν τα προγράμματα ανταλλαγής νέων και φοιτητών, τα προγράμματα υποτροφιών και τα εκπαιδευτικά σεμινάρια, μεταξύ άλλων μέσω του προγράμματος Erasmus+· να καταβάλουν περισσότερες προσπάθειες για την πλήρη αμοιβαία αναγνώριση των ακαδημαϊκών προσόντων και τον εκσυγχρονισμό, την προσβασιμότητα και τη διεθνοποίηση της τριτοβάθμιας εκπαίδευσης·

                              ιη)

                              να προωθήσουν τη μεταφορά επιστημονικών και τεχνολογικών γνώσεων και να εντείνουν τη συνεργασία στους τον τομέα της έρευνας και της συνεργασίας, αξιοποιώντας πλήρως τα υφιστάμενα προγράμματα, όπως το πρόγραμμα Ορίζοντας 2020·

                              ιθ)

                              να προωθήσουν και να ενισχύσουν τις σχέσεις στον τομέα της διεθνούς συνεργασίας, αξιοποιώντας το Μνημόνιο Συμφωνίας για Διεθνή Συνεργασία, το οποίο υπεγράφη το 2015· να διαμορφώσουν καινοτόμους μηχανισμούς που θα διευρύνουν και θα ενισχύουν την τριγωνική και περιφερειακή συνεργασία με τρίτα μέρη εντός και εκτός της Λατινικής Αμερικής, μέσω προγραμμάτων όπως το EUROsociAL + και το Euroclima +, και τη συνεργασία στις πολιτικές για τα ναρκωτικά, όπως το COPOLAD·

                              κ)

                              να αναπτύξουν μια μεθοδολογία για να καταδεικνύονται οι επιπτώσεις της εκσυγχρονισμένης συμφωνίας για τους άνδρες και τις γυναίκες και να χρησιμοποιήσουν τα αποτελέσματά της ως βάση για τον σχεδιασμό πολιτικών για την επίτευξη ισορροπίας μεταξύ των φύλων·

                              κα)

                              να επιβεβαιώσουν εκ νέου την κοινή δέσμευση που ανέλαβαν με τη Συμφωνία του Παρισιού για το κλίμα και την ατζέντα του 2030 και να προνοήσουν για στενή συνεργασία μεταξύ της ΕΕ και της Χιλής για την προστασία του περιβάλλοντος και την καταπολέμηση της κλιματικής αλλαγής· να ενισχύσουν την εταιρική σχέση όσον αφορά την τεχνική και πολιτική συνεργασία σε βασικούς περιβαλλοντικούς τομείς, συμπεριλαμβανομένων των εκπομπών CO2 στις διεθνείς μεταφορές, τη διατήρηση της βιοποικιλότητας και τη βιώσιμη παραγωγή και κατανάλωση· να ενθαρρύνουν την ενίσχυση της συνεργασίας στον τομέα της κυκλικής οικονομίας, για τη βελτίωση της αποδοτικότητας των πόρων, της βιώσιμης χρήσης των φυσικών πόρων, της οικολογικής καινοτομίας και της διαχείρισης των υδάτων· να αυξήσουν τη στήριξη έργων για τον μετριασμό των επιπτώσεων της κλιματικής αλλαγής·

                              κβ)

                              να ενισχύσουν τη συνεργασία στον τομέα της έρευνας και της ανάπτυξης και τη χρήση του προγράμματος Copernicus της ΕΕ στον τομέα των δεδομένων δορυφορικής γεωσκόπησης για περιβαλλοντικούς σκοπούς·

                              κγ)

                              να ενισχύσουν την πολιτιστική συνεργασία και να στηρίξουν τη διασπορά τόσο στη Χιλή όσο και στην ΕΕ με στόχο την υποστήριξη των ξένων επενδύσεων τόσο στην ΕΕ όσο και στη Χιλή·

                              κδ)

                              να επιβεβαιώσουν εκ νέου την πρόσβαση στο νερό ως ανθρώπινο δικαίωμα·

                        Θεσμικές διατάξεις

                              κε)

                              να εξασφαλίσουν ότι η συμφωνία σύνδεσης βασίζεται στην έντονη κοινοβουλευτική συμμετοχή και ότι ενισχύει τις κείμενες διατάξεις και τους υφιστάμενους μηχανισμούς συνεργασίας, με σκοπό να υπάρξει μεγαλύτερη συμμετοχή στην εφαρμογή της και καλύτερος έλεγχός της, κυρίως μέσω της υπάρχουσας διακοινοβουλευτικής μορφής της μικτής κοινοβουλευτικής επιτροπής (ΜΚΕ)· να προνοήσουν ώστε η ΜΚΕ να έχει τη δυνατότητα να ζητεί πληροφορίες για την εφαρμογή της συμφωνίας σύνδεσης·

                              κστ)

                              να εξασφαλίσουν τη δέουσα συμμετοχή της κοινωνίας των πολιτών τόσο κατά τη διάρκεια των διαπραγματεύσεων όσο και κατά το στάδιο εφαρμογής της συμφωνίας σύνδεσης, περιλαμβανομένης, μεταξύ άλλων, της μικτής συμβουλευτικής επιτροπής· τονίζει την ανάγκη θέσπισης ενός θεσμοθετημένου μηχανισμού για τον πολιτικό διάλογο με τη συμμετοχή των οργανώσεων της κοινωνίας των πολιτών και στις δύο περιφέρειες·

                              κζ)

                              να ενημερώνουν αμέσως και πλήρως το Κοινοβούλιο σε όλα τα στάδια των διαπραγματεύσεων, σύμφωνα με το άρθρο 218 παράγραφος 10 ΣΛΕΕ, μεταξύ άλλων παρέχοντας στο Κοινοβούλιο τα διαπραγματευτικά κείμενα και τα πρακτικά κάθε γύρου διαπραγματεύσεων· επικροτεί, στο πλαίσιο αυτό, την απόφαση του Συμβουλίου, της 22ας Ιανουαρίου 2018, να δημοσιεύσει τη διαπραγματευτική εντολή που έδωσε στην Επιτροπή και την ΑΕ/ΥΕ τον Νοέμβριο του 2017·

                              κη)

                              να εκλάβουν την πρόσφατη δημοσίευση των διαπραγματευτικών οδηγιών ως σημαντικό προηγούμενο και να δεσμευθούν να δημοσιεύσουν όλες τις διαπραγματευτικές οδηγίες για διεθνείς συμφωνίες στο μέλλον·

                              κθ)

                              να επιταχύνουν τις διαπραγματεύσεις για τη συμφωνία σύνδεσης, με σκοπό να καταστεί δυνατή η κύρωσή της από το Κοινοβούλιο πριν από το τέλος της τρέχουσας κοινοβουλευτικής περιόδου·

                              λ)

                              να εξασφαλίσουν την τήρηση, σε όλα τα επίπεδα, της μακρόχρονης πρακτικής της προσωρινής μη εφαρμογής της νέας συμφωνίας έως ότου δώσει την έγκρισή του το Κοινοβούλιο·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή και στην Αντιπρόεδρο της Επιτροπής / Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, καθώς και στον Πρόεδρο, την κυβέρνηση και το Κοινοβούλιο της Δημοκρατίας της Χιλής.

         (1)  Κείμενα που εγκρίθηκαν, P8_TA(2017)0354.

         (2)  Κείμενα που εγκρίθηκαν, P8_TA(2017)0345.


title: Σύσταση της Ευρωπαϊκής Κεντρικής Τράπεζας της 17ης Ιανουαρίου 2020 σχετικά με τις πολιτικές διανομής μερισμάτων (ΕΚΤ/2020/1)2020/C 30/01

text:
               29.1.2020

               EL

               Επίσημη Εφημερίδα της Ευρωπαϊκής Ένωσης

               C 30/1

      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 17ης Ιανουαρίου 2020
      σχετικά με τις πολιτικές διανομής μερισμάτων
      (ΕΚΤ/2020/1)
      (2020/C 30/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 6 και το άρθρο 132,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 34,
      Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 3,
      Έχοντας υπόψη τον κανονισμό (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17) (2),
      Εκτιμώντας τα ακόλουθα:
      Είναι αναγκαίο τα πιστωτικά ιδρύματα, αφενός, να συνεχίσουν να προετοιμάζονται για την έγκαιρη και πλήρη εφαρμογή του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (3) και της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (4) και, αφετέρου, να προετοιμαστούν για τη λήξη της μεταβατικής περιόδου την οποία προβλέπει ο κανονισμός (ΕΕ) 2017/2395 του Ευρωπαϊκού Κοινοβουλίου και του Συμβουλίου (5) ενόψει της συγκράτησης σημαντικών αρνητικών επιπτώσεων που πιθανώς να προκαλούσε στο κεφάλαιο κοινών μετοχών της κατηγορίας 1 η λογιστική μεταχείριση των αναμενόμενων πιστωτικών ζημιών σύμφωνα με το ΔΠΧΑ 9, σε ένα μακροοικονομικό και χρηματοπιστωτικό περιβάλλον που αποτελεί πρόκληση και ασκεί πίεση στην κερδοφορία των εν λόγω πιστωτικών ιδρυμάτων και, συνακόλουθα, στην ικανότητά τους να διαμορφώνουν την κεφαλαιακή τους βάση. Ακόμη, ενώ είναι αναγκαίο τα πιστωτικά ιδρύματα να χρηματοδοτούν την οικονομία, μία συντηρητική πολιτική διανομής μερισμάτων αποτελεί μέρος ενός συστήματος επαρκούς διαχείρισης των κινδύνων και ενός υγιούς τραπεζικού συστήματος. Εν προκειμένω θα πρέπει να εφαρμόζεται η ίδια μέθοδος με εκείνη που καθορίστηκε στη σύσταση ΕΚΤ/2019/1 της Ευρωπαϊκής Κεντρικής Τράπεζας (6),
      ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

         I.

                  1.

                  Τα πιστωτικά ιδρύματα απαιτείται να θεσπίζουν πολιτικές διανομής μερισμάτων στη βάση συντηρητικών και συνετών παραδοχών, προκειμένου να είναι σε θέση να συμμορφώνονται με τις εκάστοτε εφαρμοστέες κεφαλαιακές απαιτήσεις και τα αποτελέσματα της διαδικασίας εποπτικού ελέγχου και αξιολόγησης (Supervisory Review and Evaluation Process – SREP) μετά από κάθε διανομή.

                              α)

                              Τα πιστωτικά ιδρύματα απαιτείται να πληρούν ανά πάσα στιγμή τις εφαρμοστέες ελάχιστες κεφαλαιακές απαιτήσεις («απαιτήσεις του Πυλώνα 1»). Αυτές αφορούν δείκτη κεφαλαίου κοινών μετοχών της κατηγορίας 1 ίσο με 4,5%, δείκτη κεφαλαίου της κατηγορίας 1 ίσο με 6% και συνολικό δείκτη κεφαλαίου ίσο με 8%, σύμφωνα με τα προβλεπόμενα στο άρθρο 92 του κανονισμού (ΕΕ) αριθ. 575/2013.

                              β)

                              Εξάλλου, πέραν των απαιτήσεων του Πυλώνα 1 τα πιστωτικά ιδρύματα απαιτείται να πληρούν ανά πάσα στιγμή τις κεφαλαιακές απαιτήσεις που επιβάλλονται με την απόφαση που εκδίδεται κατόπιν της διαδικασίας εποπτικού ελέγχου και αξιολόγησης κατ’ εφαρμογή του άρθρου 16 παράγραφος 2 στοιχείο α) του κανονισμού (ΕΕ) αριθ.1024/2013 («απαιτήσεις του Πυλώνα 2»).

                              γ)

                              Επίσης, τα πιστωτικά ιδρύματα απαιτείται να πληρούν τη συνδυασμένη απαίτηση αποθέματος ασφαλείας κατά τα οριζόμενα στο άρθρο 128 σημείο 6 της οδηγίας 2013/36/ΕΕ.

                              δ)

                              Τα πιστωτικά ιδρύματα απαιτείται ακόμη να πληρούν στο ακέραιο («fully-loaded») (7) τον απαιτούμενο δείκτη κεφαλαίου κοινών μετοχών της κατηγορίας 1, τον δείκτη κεφαλαίου κατηγορίας 1 και τον συνολικό δείκτη κεφαλαίου κατά την ημερομηνία λήξης του μεταβατικού καθεστώτος. Η εν λόγω απαίτηση αφορά την πλήρη εφαρμογή των ως άνω δεικτών μετά την εφαρμογή των μεταβατικών διατάξεων και της συνδυασμένης απαίτησης αποθέματος ασφαλείας κατά τα οριζόμενα στο άρθρο 128 σημείο 6 της οδηγίας 2013/36/ΕΕ. Οι μεταβατικές διατάξεις καθορίζονται στον τίτλο ΧΙ της οδηγίας 2013/36/ΕΕ και στο δέκατο μέρος του κανονισμού (ΕΕ) αριθ. 575/2013.

                              ε)

                              Και τα πιστωτικά ιδρύματα που αποφάσισαν να εφαρμόσουν τις διατάξεις του κανονισμού (ΕΕ) αριθ. 2017/2395 κατά τη μεταβατική περίοδο απαιτείται να πληρούν στο ακέραιο τον δείκτη κεφαλαίου κοινών μετοχών της κατηγορίας 1 έως το τέλος της μεταβατικής περιόδου κατά τα προβλεπόμενα στον ως άνω κανονισμό.

                        Οι απαιτήσεις αυτές θα πρέπει να πληρούνται σε ενοποιημένο και, ανάλογα με την περίπτωση, σε υποενοποιημένο επίπεδο, καθώς και σε ατομικό επίπεδο, εκτός αν συντρέχει περίπτωση παρέκκλισης από την εφαρμογή των απαιτήσεων προληπτικής εποπτείας σε ατομικό επίπεδο, σύμφωνα με τα άρθρα 7 και 10 του κανονισμού (ΕΕ) αριθ. 575/2013.

                  2.

                  Η ΕΚΤ συστήνει τα ακόλουθα αναφορικά με την καταβολή μερισμάτων από τα πιστωτικά ιδρύματα (8) το 2020 για τη χρήση του 2019:

                              α)

                              Κατηγορία 1: Πιστωτικά ιδρύματα που i) πληρούν τις εφαρμοστέες κεφαλαιακές απαιτήσεις της παραγράφου 1 στοιχεία α), β) και γ) και ii) πληρούν ήδη στο ακέραιο τους δείκτες της παραγράφου 1, στοιχεία δ) και ε), κατά περίπτωση, την 31η Δεκεμβρίου 2019 θα πρέπει να προβαίνουν στη διανομή μερισμάτων από τα καθαρά τους κέρδη σε συντηρητική βάση, έτσι ώστε να είναι σε θέση να εξακολουθήσουν να ανταποκρίνονται σε όλες τις απαιτήσεις και τα αποτελέσματα της διαδικασίας εποπτικού ελέγχου και αξιολόγησης, ακόμη και σε περίπτωση επιδείνωσης των οικονομικών και χρηματοπιστωτικών συνθηκών·

                              β)

                              Κατηγορία 2: Πιστωτικά ιδρύματα που πληρούν τις εφαρμοστέες κεφαλαιακές απαιτήσεις της παραγράφου 1 στοιχεία α), β) και γ) την 31η Δεκεμβρίου 2019, αλλά δεν πληρούν στο ακέραιο τους δείκτες της παραγράφου 1 στοιχεία δ) και ε), κατά περίπτωση, την 31η Δεκεμβρίου 2019, θα πρέπει να προβαίνουν στη διανομή μερισμάτων από τα καθαρά τους κέρδη σε συντηρητική βάση, έτσι ώστε να είναι σε θέση να εξακολουθήσουν να ανταποκρίνονται σε όλες τις απαιτήσεις και τα αποτελέσματα της διαδικασίας εποπτικού ελέγχου και αξιολόγησης, ακόμη και σε περίπτωση επιδείνωσης των οικονομικών και χρηματοπιστωτικών συνθηκών. Επίσης, θα πρέπει κατ’ αρχήν να προβαίνουν στην καταβολή μερισμάτων μόνο στο βαθμό που πληρούν την απαίτηση της παραγράφου 1 στοιχείο δ) και εξασφαλίζεται τουλάχιστον μία γραμμική (9) πορεία προς την υποχρεωτική επίτευξη στο ακέραιο των κεφαλαιακών απαιτήσεων της παραγράφου 1 στοιχείο ε) και των αποτελεσμάτων της διαδικασίας εποπτικού ελέγχου και αξιολόγησης·

                              γ)

                              Κατηγορία 3: Πιστωτικά ιδρύματα που δεν πληρούν τις απαιτήσεις της παραγράφου 1 στοιχείο α), β) ή γ) θα πρέπει κατ’ αρχήν να απέχουν από την όποια διανομή μερισμάτων.

                        Πιστωτικά ιδρύματα που πιστεύουν ότι αδυνατούν να συμμορφωθούν με τις διατάξεις της παρούσας σύστασης διότι θεωρούν ότι υπέχουν νομική υποχρέωση καταβολής μερισμάτων θα πρέπει να επικοινωνούν αμέσως με την οικεία μεικτή εποπτική ομάδα.
                  Τα πιστωτικά ιδρύματα των κατηγοριών 1, 2, και 3 που αναφέρονται στην παράγραφο 2 στοιχεία α), β) και γ) θα πρέπει επίσης να πληρούν τις κατευθύνσεις του Πυλώνα 2. Εφόσον ένα πιστωτικό ίδρυμα λειτουργεί ή αναμένει ότι θα λειτουργήσει σε επίπεδο χαμηλότερο από τις κατευθύνσεις του Πυλώνα 2, θα πρέπει να επικοινωνήσει αμέσως με την οικεία μεικτή εποπτική ομάδα. Η ΕΚΤ θα εξετάζει τους λόγους για τους οποίους το επίπεδο κεφαλαίων του πιστωτικού ιδρύματος μειώθηκε ή αναμένεται να μειωθεί και θα εξετάζει τη λήψη κατάλληλων και ανάλογων μέτρων για το συγκεκριμένο ίδρυμα.
                  Στο πλαίσιο της πολιτικής τους όσον αφορά τη διανομή μερισμάτων και της διαχείρισης των κεφαλαίων τους, τα ιδρύματα οφείλουν να λαμβάνουν επίσης υπόψη τον πιθανό αντίκτυπο μελλοντικών τροποποιήσεων του νομικού, κανονιστικού και λογιστικού πλαισίου της Ένωσης στις κεφαλαιακές ανάγκες. Εφόσον δεν υπάρξει συγκεκριμένη πληροφόρηση για το αντίθετο, αναμένεται ότι οι χρησιμοποιούμενες για τον κεφαλαιακό προγραμματισμό μελλοντικές απαιτήσεις και κατευθύνσεις του Πυλώνα 2 θα παραμείνουν τουλάχιστον στα σημερινά επίπεδα.

         II.

      Η παρούσα σύσταση απευθύνεται στις σημαντικές εποπτευόμενες οντότητες και στους σημαντικούς εποπτευόμενους ομίλους κατά τους ορισμούς των σημείων 16 και 22, αντίστοιχα, του άρθρου 2 του κανονισμού (ΕΕ) αριθ.468/2014 (ΕΚΤ/2014/17).

         III.

      Η παρούσα σύσταση απευθύνεται επίσης στις εθνικές αρμόδιες και εντεταλμένες αρχές αναφορικά με τις λιγότερο σημαντικές εποπτευόμενες οντότητες και τους λιγότερο σημαντικούς εποπτευόμενους ομίλους κατά τους ορισμούς των σημείων 7 και 23, αντίστοιχα, του άρθρου 2 του κανονισμού (ΕΕ) αριθ.468/2014 (ΕΚΤ/2014/17). Οι εθνικές αρμόδιες και εντεταλμένες αρχές καλούνται να εφαρμόσουν την παρούσα σύσταση στις εν λόγω οντότητες και τους ομίλους κατά την κρίση τους (10).

         Φρανκφούρτη, 17 Ιανουαρίου 2020.

               Η Πρόεδρος της ΕΚΤ

            Christine LAGARDE

         (1)  ΕΕ L 287 της 29.10.2013, σ. 63.

         (2)  ΕΕ L 141 της 14.5.2014, σ. 1.

         (3)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).

         (4)  Οδηγία 2013/36/EΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).

         (5)  Κανονισμός (ΕΕ) 2017/2395 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, για την τροποποίηση του κανονισμού (ΕΕ) αριθ. 575/2013 όσον αφορά το μεταβατικό καθεστώς για τον μετριασμό των επιπτώσεων από την εισαγωγή του ΔΠΧΑ 9 στα ίδια κεφάλαια και για τις επιπτώσεις της αντιμετώπισης μεγάλων χρηματοδοτικών ανοιγμάτων ορισμένων ανοιγμάτων του δημοσίου τομέα εκπεφρασμένων στο εθνικό νόμισμα οποιουδήποτε κράτους μέλους (ΕΕ L 345 της 27.12.2017, σ. 27).

         (6)  Σύσταση ΕΚΤ/2019/1 της Ευρωπαϊκής Κεντρικής Τράπεζας, της 7ης Ιανουαρίου 2017, σχετικά με τις πολιτικές διανομής μερισμάτων (ΕΕ C 11 της 11.1.2019, σ. 1).

         (7)  Αφορά όλα τα οριζόμενα αποθέματα ασφαλείας σε επίπεδα πλήρους εφαρμογής των διατάξεων του κανονισμού (ΕΕ) αριθ.575/2013, όπως ισχύει.

         (8)  Τα πιστωτικά ιδρύματα μπορούν να έχουν διάφορες νομικές μορφές, μπορούν π.χ. να είναι εισηγμένες και μη ανώνυμες εταιρείες, όπως ταμεία αλληλασφάλισης, συνεταιρισμοί ή ιδρύματα αποταμίευσης. Η χρήση του όρου «μέρισμα» στην παρούσα σύσταση αναφέρεται σε οποιαδήποτε μορφή καταβολής μετρητών υποκείμενη στην έγκριση της γενικής συνέλευσης.

         (9)  Πρακτικά αυτό σημαίνει ότι για το υπόλοιπο της μεταβατικής περιόδου τα πιστωτικά ιδρύματα θα πρέπει κατ' αρχήν να διατηρούν τουλάχιστον το κατ’ έτος αναλογούν ποσό της διαφοράς που υπολείπεται για την επίτευξη στο ακέραιο του δείκτη κεφαλαίου κοινών μετοχών της κατηγορίας 1, του δείκτη κεφαλαίου της κατηγορίας 1 και του συνολικού δείκτη κεφαλαίου τους κατά την παράγραφο 1 στοιχείο ε).

         (10)  Εφόσον η παρούσα σύσταση εφαρμόζεται σε λιγότερο σημαντικά εποπτευόμενα ιδρύματα και λιγότερο σημαντικούς εποπτευόμενους ομίλους που πιστεύουν ότι αδυνατούν να συμμορφωθούν με τις διατάξεις της διότι θεωρούν ότι υπέχουν νομική υποχρέωση καταβολής μερισμάτων, τα εν λόγω ιδρύματα και οι όμιλοι θα πρέπει να επικοινωνούν αμέσως με την οικεία εθνική αρμόδια αρχή.


title: Σύσταση του Συμβουλίου της 20ής Ιουλίου 2020 σχετικά με το εθνικό πρόγραμμα μεταρρυθμίσεων του Βελγίου για το 2020 και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου για το 2020 2020/C 282/01

text:
               26.8.2020

               EL

               Επίσημη Εφημερίδα της Ευρωπαϊκής Ένωσης

               C 282/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 20ής Ιουλίου 2020
      σχετικά με το εθνικό πρόγραμμα μεταρρυθμίσεων του Βελγίου για το 2020 και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου για το 2020
      (2020/C 282/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 17 Δεκεμβρίου 2019, η Επιτροπή υιοθέτησε την ετήσια στρατηγική για τη βιώσιμη ανάπτυξη, η οποία σηματοδότησε την έναρξη του Ευρωπαϊκού Εξαμήνου του 2020 για τον συντονισμό των οικονομικών πολιτικών. Στην εν λόγω στρατηγική ελήφθη δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Στις 17 Δεκεμβρίου 2019, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή θέσπισε επίσης την έκθεση του μηχανισμού επαγρύπνησης, στην οποία το Βέλγιο δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημερομηνία, η Επιτροπή θέσπισε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ.

                  (2)

                  Η έκθεση χώρας του 2020 για το Βέλγιο δημοσιεύθηκε στις 26 Φεβρουαρίου 2020. Στην έκθεση αξιολογήθηκε η πρόοδος του Βελγίου όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 9 Ιουλίου 2019 (3) («ειδικές ανά χώρα συστάσεις του 2019»), η συνέχεια που δόθηκε στις ειδικές ανά χώρα συστάσεις οι οποίες είχαν εκδοθεί κατά τα προηγούμενα έτη και η πρόοδος του Βελγίου ως προς την επίτευξη των εθνικών στόχων του στο πλαίσιο της στρατηγικής «Ευρώπη 2020».

                  (3)

                  Στις 11 Μαρτίου 2020 ο Παγκόσμιος Οργανισμός Υγείας κήρυξε επισήμως παγκόσμια πανδημία την έξαρση της νόσου COVID-19. Η πανδημία συνιστά σοβαρή κατάσταση έκτακτης ανάγκης στον τομέα της δημόσιας υγείας για τους πολίτες, τις κοινωνίες και τις οικονομίες. Ασκεί έντονη πίεση στα εθνικά συστήματα υγείας, διαταράσσει τις παγκόσμιες αλυσίδες εφοδιασμού, προκαλεί αστάθεια στις χρηματοπιστωτικές αγορές, σοκ στην καταναλωτική ζήτηση και αρνητικές επιπτώσεις σε διάφορους τομείς. Απειλεί τις θέσεις εργασίας και τα εισοδήματα των πολιτών, καθώς και τις δραστηριότητες των επιχειρήσεων. Η πανδημία προκάλεσε μεγάλο οικονομικό σοκ, το οποίο έχει ήδη επιφέρει σοβαρές επιπτώσεις στην Ένωση. Στις 13 Μαρτίου 2020, η Επιτροπή υιοθέτησε ανακοίνωση με την οποία ζητούσε συντονισμένη οικονομική αντίδραση στην κρίση, με τη συμμετοχή όλων των φορέων σε εθνικό και ενωσιακό επίπεδο.

                  (4)

                  Αρκετά κράτη μέλη έχουν κηρύξει κατάσταση έκτακτης ανάγκης ή έχουν λάβει μέτρα έκτακτης ανάγκης. Τα μέτρα έκτακτης ανάγκης θα πρέπει να είναι αυστηρά αναλογικά, αναγκαία, περιορισμένα χρονικά και σύμφωνα με τα ευρωπαϊκά και διεθνή πρότυπα. Θα πρέπει να υπόκεινται σε δημοκρατικό έλεγχο και σε έλεγχο από ανεξάρτητη δικαστική αρχή.

                  (5)

                  Στις 20 Μαρτίου 2020, η Επιτροπή υιοθέτησε ανακοίνωση για την ενεργοποίηση της γενικής ρήτρας διαφυγής του συμφώνου Σταθερότητας και Ανάπτυξης. Η γενική ρήτρα διαφυγής, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97 του Συμβουλίου και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97 του Συμβουλίου (4), διευκολύνει τον συντονισμό των δημοσιονομικών πολιτικών σε περιόδους σοβαρής οικονομικής κάμψης. Στην ανακοίνωσή της της 20ής Μαρτίου 2020, η Επιτροπή θεώρησε ότι, δεδομένης της αναμενόμενης σοβαρής οικονομικής κάμψης λόγω της πανδημίας COVID-19, οι συνθήκες επέτρεπαν την ενεργοποίηση της γενικής ρήτρας διαφυγής και ζήτησε από το Συμβούλιο να επικυρώσει το εν λόγω συμπέρασμα. Στις 23 Μαρτίου 2020, οι υπουργοί Οικονομικών των κρατών μελών συντάχθηκαν με την εκτίμηση της Επιτροπής και συμφώνησαν ότι η σοβαρή οικονομική κάμψη απαιτεί αποφασιστική, φιλόδοξη και συντονισμένη αντίδραση. Η ενεργοποίηση της γενικής ρήτρας διαφυγής επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου, εφόσον δεν τίθεται σε κίνδυνο η βιωσιμότητα των δημόσιων οικονομικών μεσοπρόθεσμα. Σε ό,τι αφορά το διορθωτικό σκέλος, το Συμβούλιο μπορεί επίσης να αποφασίσει, μετά από σύσταση της Επιτροπής, να υιοθετήσει αναθεωρημένη δημοσιονομική πορεία. Η γενική ρήτρα διαφυγής δεν αναστέλλει τις διαδικασίες του συμφώνου Σταθερότητας και Ανάπτυξης. Παρέχει στα κράτη μέλη τη δυνατότητα να αποκλίνουν από τις δημοσιονομικές υποχρεώσεις που θα ίσχυαν κανονικά, ενώ δίνει παράλληλα στην Επιτροπή και στο Συμβούλιο τη δυνατότητα να λάβουν τα αναγκαία μέτρα για τον συντονισμό των πολιτικών στο πλαίσιο του συμφώνου.

                  (6)

                  Απαιτείται συνεχής δράση για τον περιορισμό και τον έλεγχο της εξάπλωσης της πανδημίας COVID-19, την ενίσχυση της ανθεκτικότητας των εθνικών συστημάτων υγείας, τον μετριασμό των κοινωνικοοικονομικών επιπτώσεων της πανδημίας μέσω μέτρων στήριξης των επιχειρήσεων και των νοικοκυριών και τη διασφάλιση κατάλληλων συνθηκών υγιεινής και ασφάλειας στον χώρο εργασίας με σκοπό την επανέναρξη της οικονομικής δραστηριότητας. Η Ένωση θα πρέπει να αξιοποιήσει πλήρως τα διάφορα εργαλεία που έχει στη διάθεσή της για να στηρίξει τις προσπάθειες των κρατών μελών σε αυτούς τους τομείς. Παράλληλα, τα κράτη μέλη και η Ένωση θα πρέπει να συνεργαστούν για να προετοιμάσουν τα αναγκαία μέτρα για την επάνοδο των κοινωνιών και των οικονομιών μας στην ομαλότητα και στη βιώσιμη ανάπτυξη, με την ενσωμάτωση, μεταξύ άλλων, της πράσινης μετάβασης και του ψηφιακού μετασχηματισμού, καθώς και για να αντλήσουν διδάγματα από την κρίση.

                  (7)

                  Η κρίση λόγω της νόσου COVID-19 ανέδειξε την ευελιξία που παρέχει η εσωτερική αγορά για την προσαρμογή σε έκτακτες καταστάσεις. Ωστόσο, για να εξασφαλιστεί η ταχεία και ομαλή μετάβαση στη φάση ανάκαμψης και η ελεύθερη κυκλοφορία αγαθών, υπηρεσιών και εργαζομένων, τα έκτακτα μέτρα που εμποδίζουν την ομαλή λειτουργία της εσωτερικής αγοράς θα πρέπει να καταργηθούν μόλις παύσουν να είναι πλέον απαραίτητα. Η τρέχουσα κρίση κατέδειξε την ανάγκη για σχέδια ετοιμότητας για την αντιμετώπιση κρίσεων στον τομέα της υγείας. Βελτιωμένες στρατηγικές προμηθειών, διαφοροποιημένες αλυσίδες εφοδιασμού και στρατηγικά αποθέματα βασικών προμηθειών συγκαταλέγονται στα κύρια στοιχεία για την ανάπτυξη ευρύτερων σχεδίων ετοιμότητας για την αντιμετώπιση κρίσεων.

                  (8)

                  Ο ενωσιακός νομοθέτης έχει ήδη τροποποιήσει τα σχετικά νομοθετικά πλαίσια μέσω των κανονισμών (ΕΕ) 2020/460 (5) και (ΕΕ) 2020/558 (6) του Ευρωπαϊκού Κοινοβουλίου και του Συμβουλίου για να δώσει στα κράτη μέλη τη δυνατότητα να κινητοποιήσουν όλους τους αχρησιμοποίητους πόρους από τα Ευρωπαϊκά Διαρθρωτικά και Επενδυτικά Ταμεία, ώστε να μπορέσουν να αντιμετωπίσουν τις εξαιρετικές επιπτώσεις της πανδημίας COVID-19. Οι τροποποιήσεις αυτές θα παράσχουν πρόσθετη ευελιξία, καθώς και απλουστευμένες και εξορθολογισμένες διαδικασίες. Για να αμβλυνθούν οι πιέσεις στις ταμειακές ροές, τα κράτη μέλη μπορούν επίσης να επωφεληθούν από ποσοστό συγχρηματοδότησης 100 % από τον προϋπολογισμό της Ένωσης για τη λογιστική χρήση 2020-2021. Το Βέλγιο ενθαρρύνεται να αξιοποιήσει πλήρως αυτές τις δυνατότητες για να βοηθήσει τα άτομα και τους τομείς που πλήττονται περισσότερο.

                  (9)

                  Οι κοινωνικοοικονομικές επιπτώσεις της πανδημίας COVID-19 ενδέχεται να είναι άνισα κατανεμημένες στις περιφέρειες λόγω διαφορετικών προτύπων εξειδίκευσης. Αυτό το ενδεχόμενο συνεπάγεται σημαντικό κίνδυνο διεύρυνσης των περιφερειακών και εδαφικών ανισοτήτων στο εσωτερικό του Βελγίου. Σε συνδυασμό με τον κίνδυνο να αποδυναμωθεί προσωρινά η διαδικασία σύγκλισης μεταξύ των κρατών μελών, η τρέχουσα κατάσταση απαιτεί στοχευμένες απαντήσεις πολιτικής.

                  (10)

                  Στις 30 Απριλίου 2020, το Βέλγιο υπέβαλε το εθνικό του πρόγραμμα μεταρρυθμίσεων για το 2020 και το οικείο πρόγραμμα σταθερότητας για το 2020. Τα δύο προγράμματα αξιολογήθηκαν ταυτοχρόνως προκειμένου να ληφθεί υπόψη η διασύνδεσή τους.

                  (11)

                  Το Βέλγιο υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκειται στον κανόνα για το χρέος.

                  (12)

                  Στις 13 Ιουλίου 2018, το Συμβούλιο συνέστησε στο Βέλγιο να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (7) δεν θα υπερβεί το 1,8 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ακαθάριστου εγχώριου προϊόντος (ΑΕΠ). Δεδομένου ότι, σύμφωνα με την αξιολόγηση, το Βέλγιο πληροί τις προϋποθέσεις για την αιτούμενη προσωρινή απόκλιση κατά 0,5 % του ΑΕΠ βάσει της ρήτρας διαρθρωτικών μεταρρυθμίσεων, η απαιτούμενη διαρθρωτική προσαρμογή για το 2019 μειώθηκε σε 0,1 % του ΑΕΠ, ποσοστό το οποίο αντιστοιχεί σε ονομαστικό ρυθμό αύξησης των καθαρών πρωτογενών δαπανών που δεν υπερβαίνει το 2,8 % το 2019. Η συνολική αξιολόγηση της Επιτροπής επιβεβαιώνει ότι υπάρχει σημαντική απόκλιση από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου το 2019, καθώς και το 2018 και το 2019 συνολικά. Η εν λόγω απόκλιση αποτελεί σχετικό παράγοντα στην έκθεση της Επιτροπής που καταρτίστηκε σύμφωνα με το άρθρο 126 παράγραφος 3 της Συνθήκης για την αξιολόγηση της συμμόρφωσης του Βελγίου με το κριτήριο του χρέους το 2019.

                  (13)

                  Στο οικείο πρόγραμμα σταθερότητας του 2020, η ομοσπονδιακή κυβέρνηση αναμένει επιδείνωση του ονομαστικού ισοζυγίου από έλλειμμα 1,9 % του ΑΕΠ το 2019 σε έλλειμμα 7,5 % του ΑΕΠ το 2020. Ο δείκτης χρέους της γενικής κυβέρνησης προς το ΑΕΠ, μετά τη μείωσή του στο 98,6 % του ΑΕΠ το 2019, αναμένεται να αυξηθεί σε περίπου 115 % το 2020 σύμφωνα με το πρόγραμμα σταθερότητας του 2020. Οι μακροοικονομικές και δημοσιονομικές προοπτικές επηρεάζονται από τη μεγάλη αβεβαιότητα που οφείλεται στην πανδημία COVID-19.

                  (14)

                  Ως απάντηση στην πανδημία COVID-19, και στο πλαίσιο συντονισμένης ενωσιακής προσέγγισης, το Βέλγιο έλαβε εγκαίρως δημοσιονομικά μέτρα για την αύξηση της ικανότητας του συστήματος υγείας του, την αναχαίτιση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Σύμφωνα με το πρόγραμμα σταθερότητας του 2020, τα εν λόγω δημοσιονομικά μέτρα ανήλθαν στο 2,3 % του ΑΕΠ. Στα μέτρα αυτά περιλαμβάνεται ένα ομοσπονδιακό σύστημα παροχών προσωρινής ανεργίας, εισόδημα αναπλήρωσης για τους αυτοαπασχολούμενους, ομοσπονδιακή πρόβλεψη για τις δαπάνες που σχετίζονται με την κρίση, διάφορες περιφερειακές παροχές για τις επιχειρήσεις ή τα άτομα και τομεακές επιδοτήσεις. Η ποσοτικοποίηση των επιβαρυντικών για το έλλειμμα μέτρων συμπίπτει, σε γενικές γραμμές, με τις εκτιμήσεις της Επιτροπής, αφού ληφθεί υπόψη η διαφορετική μεταχείριση του κόστους των αυτόματων σταθεροποιητών. Επιπλέον, το Βέλγιο ανακοίνωσε μέτρα τα οποία, χωρίς να έχουν άμεση δημοσιονομική επίπτωση, θα συμβάλουν στην παροχή στήριξης της ρευστότητας για τις επιχειρήσεις. Τα εν λόγω μέτρα αφορούν τις ομοσπονδιακές και τις περιφερειακές δανειακές εγγυήσεις για τις εταιρείες και τους αυτοαπασχολούμενους, οι οποίες εκτιμώνται στο 11,8 % του ΑΕΠ στο πρόγραμμα σταθερότητας του 2020. Εφαρμόζονται επίσης αναβολές καταβολής φόρων, ιδίως όσον αφορά τους φόρους εισοδήματος φυσικών προσώπων και εταιρειών και τις εισφορές κοινωνικής ασφάλισης, αλλά δεν ποσοτικοποιούνται στο πρόγραμμα σταθερότητας του 2020. Συνολικά, τα μέτρα που έλαβε το Βέλγιο συνάδουν με τις κατευθυντήριες γραμμές που προσδιορίζονται στην ανακοίνωση της Επιτροπής της 13ης Μαρτίου 2020. Η πλήρης εφαρμογή των μέτρων έκτακτης ανάγκης και των υποστηρικτικών δημοσιονομικών μέτρων, και στη συνέχεια η επανεστίαση των δημοσιονομικών πολιτικών στην επίτευξη συνετών μεσοπρόθεσμων δημοσιονομικών θέσεων όταν το επιτρέψουν οι οικονομικές συνθήκες, θα συμβάλουν στη διατήρηση της βιωσιμότητας των δημόσιων οικονομικών μεσοπρόθεσμα.

                  (15)

                  Με βάση τις εαρινές προβλέψεις της Επιτροπής του 2020 και εάν οι πολιτικές παραμείνουν αμετάβλητες, το ισοζύγιο γενικής κυβέρνησης του Βελγίου προβλέπεται να διαμορφωθεί στο -8,9 % του ΑΕΠ το 2020 και στο -4,2 % του ΑΕΠ το 2021. Ο δείκτης χρέους της γενικής κυβέρνησης προβλέπεται να ανέλθει στο 113,8 % του ΑΕΠ το 2020.

                  (16)

                  Στις 20 Μαΐου 2020 η Επιτροπή δημοσίευσε έκθεση που συντάχθηκε σύμφωνα με το άρθρο 126 παράγραφος 3 της Συνθήκης λόγω της μη συμμόρφωσης του Βελγίου με τον κανόνα για το χρέος το 2019 και τη σχεδιαζόμενη υπέρβαση του ορίου 3 % του ΑΕΠ για το έλλειμμα το 2020. Συνολικά, από την ανάλυση της Επιτροπής προκύπτει ότι δεν πληρούνται τα κριτήρια του ελλείμματος και του χρέους, όπως ορίζεται στη Συνθήκη και στον κανονισμό (ΕΚ) αριθ. 1467/97.

                  (17)

                  Για την αντιμετώπιση της πανδημίας COVID-19, οι βελγικές αρχές ενέκριναν μια ολοκληρωμένη δέσμη μέτρων ώστε να μετριαστούν οι κοινωνικές και οικονομικές επιπτώσεις της απότομης οικονομικής κάμψης. Έχει θεσπιστεί σύστημα εγγυήσεων ύψους 50 δισεκατ. EUR για νέες βραχυπρόθεσμες πιστώσεις που χορηγούνται σε βιώσιμες επιχειρήσεις. Οι περιφέρειες και οι κοινότητες έχουν επίσης θεσπίσει εγγυήσεις για τα ενδιάμεσα και τα κανονικά επιχειρηματικά δάνεια, τη στήριξη της ρευστότητας των επιχειρήσεων υπό μορφή άμεσων δανείων, καθώς και μέτρα για την οικονομική στήριξη των επιχειρήσεων που έχουν πληγεί περισσότερο από την κρίση της νόσου COVID-19. Είναι δυνατή η παράταση της αποπληρωμής των υφιστάμενων ενυπόθηκων δανείων και των επιχειρηματικών δανείων. Υπάρχει επίσης η δυνατότητα προσωρινής αναστολής της πτωχευτικής διαδικασίας για τις επιχειρήσεις που έχουν πληγεί σοβαρά. Έχουν δημιουργηθεί διάφορα κίνητρα για την ενθάρρυνση περισσότερων εργαζομένων να παραμείνουν ή να επιστρέψουν στην εργασία τους, ώστε να διασφαλιστεί η συνέχιση των δραστηριοτήτων. Είναι δυνατή, σε ορισμένες περιπτώσεις, η αναβολή των εισφορών κοινωνικής ασφάλισης και καταβολής φόρων, όπως ο φόρος προστιθέμενης αξίας και οι φόροι εισοδήματος εταιρειών και φυσικών προσώπων, ή η απαλλαγή από αυτές. Η ομοσπονδιακή κυβέρνηση έχει επιτρέψει στις επιχειρήσεις που επλήγησαν από την κρίση της νόσου COVID-19 να κάνουν χρήση του συστήματος προσωρινής ανεργίας λόγω ανωτέρας βίας, του οποίου έχει αυξήσει τις παροχές. Διατίθεται μηνιαίο εισόδημα αναπλήρωσης για τους αυτοαπασχολούμενους των οποίων η δραστηριότητα διακόπηκε για τουλάχιστον επτά συνεχόμενες ημέρες. Η προοδευτική μείωση των παροχών ανεργίας έχει προσωρινά παγώσει. Η ομοσπονδιακή κυβέρνηση προετοιμάζει επίσης ένα επιπλέον σύνολο μέτρων για την καταπολέμηση της αφερεγγυότητας των επιχειρήσεων, όπως η απαλλαγή από τον φόρο εισοδήματος εταιρειών και φυσικών προσώπων για το οικονομικό έτος 2020.

                  (18)

                  Το βελγικό σύστημα υγείας σημειώνει ικανοποιητικές επιδόσεις όσον αφορά την παροχή εντατικής νοσηλείας στα νοσοκομεία. Ωστόσο, η πανδημία COVID-19 έχει καταδείξει ορισμένες ελλείψεις όσον αφορά την ανθεκτικότητα του συστήματος υγείας όταν αυτό έρχεται αντιμέτωπο με σοβαρή κρίση δημόσιας υγείας. Τούτο υποδηλώνει ότι το Βέλγιο αντιμετωπίζει διαρθρωτική έλλειψη εργαζομένων στον τομέα της υγείας, η οποία πρέπει να αντιμετωπιστεί. Στο άμεσο μέλλον, η εξασφάλιση επαρκών ιατρικών προϊόντων κρίσιμης σημασίας, συμπεριλαμβανομένων των μέσων προστασίας, ιδίως για τους εργαζόμενους στον τομέα της υγείας και άλλους εργαζόμενους που εκτίθενται σε κινδύνους, θα εξακολουθήσει να έχει καθοριστική σημασία. Μια στρατηγική για τη δημόσια ιατροφαρμακευτική περίθαλψη, πλήρως συντονισμένη με τις πολιτικές πρόληψης και μακροχρόνιας περίθαλψης, θα εξακολουθήσει να είναι απαραίτητη βραχυπρόθεσμα και μεσοπρόθεσμα, ώστε να διασφαλιστεί η αποτελεσματική διαχείριση κρίσεων δημόσιας υγείας, όπως η πανδημία COVID-19. Η ομαλή εφαρμογή της συμφωνίας της διυπουργικής διάσκεψης για τη δημόσια υγεία, η οποία προβλέπει την προσωρινή διάθεση προσωπικού και υποδομών νοσοκομείων (ομοσπονδιακή αρμοδιότητα) σε εγκαταστάσεις μακροχρόνιας περίθαλψης (αρμοδιότητα των κοινοτήτων) στη διάρκεια της κρίσης της νόσου COVID-19 αποτελεί σημαντικό δομικό στοιχείο στο πλαίσιο αυτό.

                  (19)

                  Μολονότι ανήλθε σε πρωτοφανή επίπεδα το 2019 και στις αρχές του 2020, η αύξηση της απασχόλησης στο Βέλγιο διακόπηκε απότομα λόγω της κρίσης της νόσου COVID-19. Τα υφιστάμενα δημόσια καθεστώτα εισοδηματικής στήριξης του Βελγίου, όπως το σύστημα προσωρινής ανεργίας για τους υπαλλήλους και το δικαίωμα προσωρινής αναλογικής αποζημίωσης και διατήρησης ασφαλιστικών δικαιωμάτων (droit passerelle) για τους αυτοαπασχολούμενους, παρέχουν μερική αποζημίωση για τις απώλειες εισοδήματος λόγω του μειωμένου χρόνου εργασίας. Τα εν λόγω συστήματα μειωμένου ωραρίου εργασίας διαδραματίζουν σημαντικό ρόλο στον περιορισμό του αντικτύπου της μείωσης της παραγωγής στα επίπεδα απασχόλησης. Ωστόσο, η ανεργία αναμένεται να ανέλθει στο 7 % το 2020 και να σημειώσει μικρή πτώση στο 6,6 % το 2021. Για να αποφευχθεί το ενδεχόμενο η αύξηση της ανεργίας να καταστεί διαρθρωτική, θα πρέπει να καταβληθούν περαιτέρω προσπάθειες ώστε να ενισχυθεί η αποτελεσματικότητα των υφιστάμενων ενεργητικών πολιτικών για την αγορά εργασίας, οι οποίες εξακολουθούν να είναι περιορισμένες, καθώς είναι μεγάλο το ποσοστό των ανέργων που συμμετέχουν σε μέτρα των πολιτικών αυτών, ενώ το ποσοστό μετάβασης από την ανεργία στην απασχόληση είναι μικρό. Θα πρέπει να δοθεί ιδιαίτερη προσοχή στη διασφάλιση ολοκληρωμένης προσέγγισης για τους πλέον απομακρυσμένους από την αγορά εργασίας, οι οποίοι ενδέχεται να επηρεαστούν περισσότερο από τις αρνητικές κοινωνικοοικονομικές επιπτώσεις της κρίσης της νόσου COVID-19. Στις ευπαθείς ομάδες περιλαμβάνονται ιδίως τα άτομα χαμηλής ειδίκευσης, τα άτομα που προέρχονται από οικογένειες μεταναστών και τα άτομα με αναπηρία. Επιπλέον, η φορολογική επιβάρυνση της εργασίας παραμένει κατά μέσο όρο υψηλή σε όλα τα επίπεδα των μισθών, εξαιρουμένων των πολύ χαμηλόμισθων (50 % του μέσου μισθού). Η επιβάρυνση αυτή αποτελεί αιτία του σχετικά υψηλού κόστους εργασίας, το οποίο μπορεί να επηρεάσει αρνητικά τη ζήτηση εργασίας, ιδίως για τις θέσεις εργασίας χαμηλής παραγωγικότητας.

                  (20)

                  Η κινητικότητα του εργατικού δυναμικού θα πρέπει να προωθείται προς τομείς με σημαντικές ελλείψεις, όπως η υγεία, οι τεχνολογίες των πληροφοριών και των επικοινωνιών (ΤΠΕ) και τα τεχνικά και επαγγελματικά επαγγέλματα. Η κινητικότητα αυτή θα συνοδεύεται από σημαντικές ανάγκες επανειδίκευσης και αναβάθμισης των δεξιοτήτων και θα απαιτεί αύξηση του επιπέδου συμμετοχής των ενηλίκων στην εκπαίδευση και κατάρτιση, μεταξύ άλλων με την πρόβλεψη περιόδων μειωμένου χρόνου εργασίας. Υπάρχουν ανησυχίες ότι τα υφιστάμενα συστήματα κινήτρων για την κατάρτιση δεν χρησιμοποιούνται από εκείνους που θα ωφελούνταν περισσότερο, όπως τα άτομα χαμηλής ειδίκευσης, οι εργαζόμενοι μεγαλύτερης ηλικίας και τα άτομα που προέρχονται από οικογένειες μεταναστών. Οι ανεπαρκείς γλωσσικές δεξιότητες αποτελούν μείζον εμπόδιο, ιδίως στη δίγλωσση αγορά εργασίας των Βρυξελλών. Οι κοινότητες λαμβάνουν μέτρα για να αυξήσουν το ενδιαφέρον υπέρ των σπουδών στους τομείς των φυσικών επιστημών, της τεχνολογίας, της μηχανικής και των μαθηματικών, αλλά υπάρχουν περιθώρια για πιο ολοκληρωμένες στρατηγικές ώστε να καλυφθούν οι μελλοντικές ανάγκες της αγοράς εργασίας. Το συνολικό επίπεδο ψηφιακών δεξιοτήτων είναι ικανοποιητικό, αλλά παραμένει στάσιμο. Το επίπεδο των ψηφιακών δεξιοτήτων των νέων, ιδίως των νέων με χαμηλό μορφωτικό επίπεδο, είναι χαμηλότερο από τον μέσο όρο της Ένωσης και έχει επιδεινωθεί τα τελευταία έτη. Η διαθεσιμότητα επαρκούς εξοπλισμού και σύνδεσης στο διαδίκτυο για όλους τους σπουδαστές, σε συνδυασμό με τα αναγκαία προγράμματα κατάρτισης και καθοδήγησης των διδασκόντων, είναι ουσιαστικής σημασίας για τη διασφάλιση της πρόσβασης στην εξ αποστάσεως εκπαίδευση. Αυτό είναι επίσης απαραίτητο για να διασφαλιστεί ότι οι υφιστάμενες ανισότητες στο εκπαιδευτικό σύστημα δεν θα επιδεινωθούν λόγω της κρίσης της νόσου COVID-19.

                  (21)

                  Το Βέλγιο έχει θεσπίσει πολλά καθεστώτα για τη στήριξη της ρευστότητας των επιχειρήσεων, μεταξύ των οποίων ένα καθεστώς κρατικών εγγυήσεων για δάνεια και διάφορα περιφερειακά καθεστώτα, τα οποία έχουν κοινοποιηθεί βάσει του προσωρινού πλαισίου για τη λήψη μέτρων κρατικής ενίσχυσης, με σκοπό να στηριχθεί η οικονομία κατά τη διάρκεια της τρέχουσας πανδημίας COVID-19. Η αποδοτική και αποτελεσματική εφαρμογή των εν λόγω καθεστώτων, μεταξύ άλλων και από τους ενδιάμεσους φορείς, είναι καίριας σημασίας για να διασφαλιστεί ότι θα ωφεληθούν από τα καθεστώτα αυτά οι επιχειρήσεις, και ιδίως οι μικρές και μεσαίες επιχειρήσεις (ΜΜΕ) και οι αυτοαπασχολούμενοι, ώστε να προστατευθούν και να ανακάμψουν ταχύτερα. Κατά τη διαδικασία σχεδιασμού και εφαρμογής των μέτρων αυτών πρέπει να λαμβάνεται υπόψη η ανθεκτικότητα του τραπεζικού τομέα, συμπεριλαμβανομένων των ενδιάμεσων φορέων.

                  (22)

                  Παρά τις προσπάθειες της κυβέρνησης, η διοικητική επιβάρυνση των επιχειρήσεων ανέρχεται σε περίπου 7 δισεκατ. EUR ετησίως (1,6 % του ΑΕΠ), εκ των οποίων το μεγαλύτερο μέρος προέρχεται από τη συμμόρφωση με τη φορολογική και την εργατική νομοθεσία. Το φορολογικό σύστημα είναι πολύπλοκο λόγω των διαφόρων φορολογικών δαπανών. Η διαχείριση της μισθοδοσίας είναι πολύπλοκη για τις επιχειρήσεις, ιδίως για εκείνες που πρέπει να διαχειρίζονται τα διάφορα περιφερειακά συστήματα. Οι επιχειρήσεις βρίσκονται αντιμέτωπες με ολοένα και περισσότερες καθυστερήσεις πληρωμών από τις δημόσιες αρχές, γεγονός το οποίο συμβάλλει στην πτώχευση επιχειρήσεων και στην επιδείνωση του επιχειρηματικού κλίματος. Υπάρχουν μεγάλες καθυστερήσεις στην έκδοση οικοδομικών αδειών, καθώς και στη σύνδεση με τα δίκτυα ηλεκτροδότησης και ύδρευσης. Η διαδικασία μεταβίβασης ακίνητης περιουσίας είναι από τις πιο χρονοβόρες και από τις πιο δαπανηρές στην Ένωση. Υπάρχουν σημαντικές περιφερειακές αποκλίσεις όσον αφορά τις απαιτήσεις πρόσβασης στα βιοτεχνικά/κατασκευαστικά επαγγέλματα. Το σωρευτικό αποτέλεσμα των υψηλών επιπέδων ρύθμισης, του υψηλού μισθολογικού κόστους και των δυσκαμψιών της αγοράς εργασίας επιβαρύνει τις επιδόσεις του τομέα του λιανικού εμπορίου. Οι κανόνες σχετικά με το ωράριο λειτουργίας των καταστημάτων, τις προσφορές, τις εκπτώσεις και τους διαύλους διανομής των μη συνταγογραφούμενων φαρμάκων επιβαρύνουν το περιβάλλον λειτουργίας των εμπόρων λιανικής. Η εισαγωγή της τεχνολογίας 5G ενδέχεται να καθυστερήσει, μεταξύ άλλων εξαιτίας των αυστηρών περιβαλλοντικών και υγειονομικών προτύπων για την προστασία από την ακτινοβολία (ιδίως στις Βρυξέλλες), τα οποία διαφέρουν σε κάθε περιφέρεια, καθώς και λόγω των υψηλών τελών για τις κεραίες στις Βρυξέλλες και της χρονοβόρας έκδοσης αδειών για την εγκατάσταση κεραιών. Στον τομέα της αφερεγγυότητας, δεν υπάρχει ειδική απλουστευμένη διαδικασία εξωδικαστικής επίλυσης διαφορών για τις ΜΜΕ, ενώ μόνο οι οφειλέτες μπορούν να ξεκινήσουν τις διαδικασίες αφερεγγυότητας. Παρά τις σταδιακές βελτιώσεις, η ανεπαρκής ψηφιοποίηση και η έλλειψη πόρων εξακολουθούν να αποτελούν πρόκληση για το δικαστικό σύστημα. Οι χρονοβόρες διαδικασίες της διοικητικής δικαιοσύνης προκαλούν σημαντικές καθυστερήσεις στις υποθέσεις που αφορούν δημόσιες συμβάσεις και οικοδομικές άδειες. Βασικοί φορείς επιβολής στους τομείς της εποπτείας της αγοράς, του ανταγωνισμού και των σιδηροδρομικών μεταφορών δεν διαθέτουν επαρκές προσωπικό για την εκτέλεση των καθηκόντων τους.

                  (23)

                  Για τη στήριξη της οικονομικής ανάκαμψης, θα είναι σημαντικό να επισπευσθούν ώριμα δημόσια επενδυτικά έργα και να προωθηθούν οι ιδιωτικές επενδύσεις, μεταξύ άλλων μέσω σχετικών μεταρρυθμίσεων, κάτι το οποίο θα συμβάλει επίσης στη βιομηχανική μετάβαση. Όπως αναφέρεται στο εθνικό σχέδιο για την ενέργεια και το κλίμα (ΕΣΕΚ) 2021-2030, το Βέλγιο έχει σημαντικές επενδυτικές ανάγκες στον τομέα των βιώσιμων μεταφορών, ιδίως για την αντιμετώπιση του προβλήματος της κυκλοφοριακής συμφόρησης και της ηλεκτρικής κινητικότητας. Πριν από την κρίση της νόσου COVID-19, οι βελγικές περιφέρειες είχαν ανακοινώσει σημαντικά πολυετή σχέδια υποδομών μεταφορών. Πραγματοποιούνται σημαντικές επενδύσεις στον προαστιακό σιδηρόδρομο γύρω από τις Βρυξέλλες, στη σηματοδότηση, στις συνδέσεις των λιμένων και στις διασυνοριακές σιδηροδρομικές συνδέσεις. Έχουν επίσης δρομολογηθεί σημαντικές επενδύσεις στις υποδομές του υπόγειου σιδηρόδρομου, του τραμ και των λεωφορείων των Βρυξελλών. Το ΕΣΕΚ εντόπισε επίσης σημαντικές επενδυτικές ανάγκες όσον αφορά τα εξής: ανανεώσιμη και ευέλικτη παραγωγή ενέργειας, διασυνδέσεις, έξυπνα δίκτυα, αποθήκευση και ενεργειακή απόδοση, για την επίτευξη των ευρωπαϊκών στόχων σχετικά με την ενέργεια και το κλίμα, για την υλοποίηση της νομικής δέσμευσης του Βελγίου να καταργήσει πλήρως την πυρηνική ενέργεια έως το 2025 και να ανακαινίσει το 80 % του κτιριακού αποθέματος το οποίο κατασκευάστηκε πριν από τη θέσπιση κανόνων για την ενέργεια. Σε αντίθεση με τη σχετικά υψηλή ένταση της ιδιωτικής έρευνας και ανάπτυξης (Ε & Α), η δημόσια έρευνα και ανάπτυξη παραμένει ελαφρώς χαμηλότερη από εκείνη των περισσότερων κρατών μελών με παρόμοιο επίπεδο οικονομικής ανάπτυξης. Το Βέλγιο κινδυνεύει να μείνει πίσω στην ανάπτυξη της τεχνολογίας 5G, καθώς δεν σχεδιάζει να εκχωρήσει τις πρωτοπόρες ζώνες 5G εντός των προθεσμιών που προβλέπονται από τη νομοθεσία της Ένωσης. Τον Μάρτιο του 2020, ως προσωρινή λύση, οι βελγικές αρχές ξεκίνησαν δημόσια διαβούλευση για προσωρινές εθνικές άδειες για το διαθέσιμο φάσμα των 200 MHz στη ζώνη συχνοτήτων 3.6-3.8 GHz. Ο προγραμματισμός του Ταμείου Δίκαιης Μετάβασης, που αποτελεί αντικείμενο πρότασης της Επιτροπής, για την περίοδο 2021-2027, θα μπορούσε να βοηθήσει το Βέλγιο να αντιμετωπίσει ορισμένες από τις προκλήσεις που δημιουργεί η μετάβαση σε κλιματικά ουδέτερη οικονομία, ιδίως στις περιοχές που καλύπτονται από το παράρτημα Δ της έκθεσης ανά χώρα του 2020. Με τον τρόπο αυτό το Βέλγιο θα μπορέσει να αξιοποιήσει όσο το δυνατόν καλύτερα το εν λόγω Ταμείο.

                  (24)

                  Ενώ οι ειδικές ανά χώρα συστάσεις που καθορίζονται στην παρούσα σύσταση («ειδικές ανά χώρα συστάσεις του 2020») επικεντρώνονται στην αντιμετώπιση των κοινωνικοοικονομικών επιπτώσεων της πανδημίας COVID-19 και στη διευκόλυνση της οικονομικής ανάκαμψης, οι ειδικές ανά χώρα συστάσεις του 2019 κάλυπταν επίσης μεταρρυθμίσεις που είναι απαραίτητες για την αντιμετώπιση μεσοπρόθεσμων και μακροπρόθεσμων διαρθρωτικών προκλήσεων. Οι ειδικές ανά χώρα συστάσεις του 2019 εξακολουθούν να ισχύουν και θα συνεχιστεί η παρακολούθησή τους καθ’ όλη τη διάρκεια του Ευρωπαϊκού Εξαμήνου του επόμενου έτους. Αυτό περιλαμβάνει τις ειδικές ανά χώρα συστάσεις του 2019 σχετικά με τις οικονομικές πολιτικές που σχετίζονται με τις επενδύσεις. Όλες οι ειδικές ανά χώρα συστάσεις του 2019 θα πρέπει να ληφθούν υπόψη για τον στρατηγικό προγραμματισμό της χρηματοδότησης της πολιτικής συνοχής μετά το 2020, μεταξύ άλλων για μέτρα μετριασμού και στρατηγικές εξόδου από την παρούσα κρίση.

                  (25)

                  Το Ευρωπαϊκό Εξάμηνο παρέχει το πλαίσιο για συνεχή συντονισμό της οικονομικής πολιτικής και της πολιτικής για την απασχόληση στην Ένωση, ο οποίος μπορεί να συμβάλει σε μια βιώσιμη οικονομία. Στα εθνικά τους προγράμματα μεταρρυθμίσεων για το 2020, τα κράτη μέλη έχουν συνεκτιμήσει την πρόοδο που έχει σημειωθεί ως προς την εφαρμογή των Στόχων Βιώσιμης Ανάπτυξης (ΣΒΑ) των Ηνωμένων Εθνών. Με τη διασφάλιση της πλήρους εφαρμογής των ειδικών ανά χώρα συστάσεων του 2020, το Βέλγιο θα συμβάλει στην πρόοδο ως προς την επίτευξη των ΣΒΑ και στην κοινή προσπάθεια να διασφαλιστεί η ανταγωνιστική βιωσιμότητα στην Ένωση.

                  (26)

                  Ο στενός συντονισμός μεταξύ των οικονομιών στην οικονομική και νομισματική ένωση έχει καθοριστική σημασία για την επίτευξη ταχείας ανάκαμψης από τις οικονομικές επιπτώσεις της πανδημίας COVID-19. Ως κράτος μέλος με νόμισμα το ευρώ, το Βέλγιο θα πρέπει να διασφαλίσει ότι οι πολιτικές του εξακολουθούν να συνάδουν προς τις συστάσεις του 2020 για τη ζώνη του ευρώ και θα συντονίζονται με τις συστάσεις των άλλων κρατών μελών με νόμισμα το ευρώ, λαμβάνοντας παράλληλα υπόψη την πολιτική καθοδήγηση από την Ευρωομάδα.

                  (27)

                  Στο πλαίσιο του Ευρωπαϊκού Εξαμήνου του 2020, η Επιτροπή προέβη σε ολοκληρωμένη ανάλυση της οικονομικής πολιτικής του Βελγίου και τη δημοσίευσε στην έκθεση του 2020 για τη χώρα. Επίσης αξιολόγησε το πρόγραμμα σταθερότητας του 2020, το εθνικό πρόγραμμα μεταρρυθμίσεων του 2020 και τη συνέχεια που δόθηκε στις ειδικές ανά χώρα συστάσεις οι οποίες είχαν απευθυνθεί προς το Βέλγιο κατά τα προηγούμενα έτη. Η Επιτροπή έλαβε υπόψη όχι μόνο τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Βέλγιο, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (28)

                  Υπό το πρίσμα της εν λόγω αξιολόγησης, το Συμβούλιο εξέτασε το πρόγραμμα σταθερότητας του 2020 και η γνώμη του (8) αποτυπώνεται ιδίως στη σύσταση 1 κατωτέρω.

            ΣΥΝΙΣΤΑ στο Βέλγιο να μεριμνήσει το 2020 και το 2021 προκειμένου:

                  1.

                  Να λάβει όλα τα αναγκαία μέτρα, σύμφωνα με τη γενική ρήτρα διαφυγής του συμφώνου Σταθερότητας και Ανάπτυξης, για την αποτελεσματική αντιμετώπιση της πανδημίας COVID-19, την ενίσχυση της οικονομίας και τη στήριξη της επακόλουθης ανάκαμψης. Όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων. Να ενισχύσει τη συνολική ανθεκτικότητα του συστήματος υγείας και να διασφαλίσει την προμήθεια ιατρικών προϊόντων κρίσιμης σημασίας.

                  2.

                  Να μετριάσει τις επιπτώσεις της κρίσης της νόσου COVID-19 στην απασχόληση και την κοινωνία, ιδίως με την προώθηση αποτελεσματικών μέτρων ενεργητικής πολιτικής για την αγορά εργασίας και την ενίσχυση της ανάπτυξης δεξιοτήτων.

                  3.

                  Να διασφαλίσει την αποτελεσματική εφαρμογή των μέτρων για την παροχή ρευστότητας, ώστε να βοηθηθούν οι ΜΜΕ και οι αυτοαπασχολούμενοι και να βελτιωθεί το επιχειρηματικό περιβάλλον. Να επισπεύσει ώριμα έργα δημόσιων επενδύσεων και να προωθήσει τις ιδιωτικές επενδύσεις για την τόνωση της οικονομικής ανάκαμψης. Να εστιάσει τις επενδύσεις στην πράσινη και την ψηφιακή μετάβαση, ιδίως στις υποδομές βιώσιμων μεταφορών, στην καθαρή και αποδοτική παραγωγή και χρήση ενέργειας, στην κυκλική οικονομία, στις ψηφιακές υποδομές, όπως το 5G και τα δίκτυα Gigabit, καθώς και στην έρευνα και καινοτομία.

         Βρυξέλλες, 20 Ιουλίου 2020.

               Για το Συμβούλιο

               Η Πρόεδρος

            J. KLOECKNER

         (1)  ΕΕ L 209 της 2.8.1997, σ. 1.

         (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

         (3)  ΕΕ C 301 της 5.9.2019, σ. 1.

         (4)  Κανονισμός (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (ΕΕ L 209 της 2.8.1997, σ. 6).

         (5)  Κανονισμός (ΕΕ) 2020/460 του Ευρωπαϊκού Κοινοβουλίου και του Συμβουλίου της 30ής Μαρτίου 2020 για την τροποποίηση των κανονισμών (ΕΕ) αριθ. 1301/2013, (ΕΕ) αριθ. 1303/2013 και (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της επιδημικής έκρηξης της COVID-19 (Πρωτοβουλία Επενδύσεων για την Αντιμετώπιση του Κορωνοϊού) (ΕΕ L 99 της 31.3.2020, σ. 5).

         (6)  Κανονισμός (ΕΕ) 2020/558 του Ευρωπαϊκού Κοινοβουλίου και του Συμβουλίου, της 23ης Απριλίου 2020, για την τροποποίηση των κανονισμών (ΕΕ) αριθ. 1301/2013 και (ΕΕ) αριθ. 1303/2013 όσον αφορά ειδικά μέτρα για την παροχή έκτακτης ευελιξίας στη χρήση των Ευρωπαϊκών Διαρθρωτικών και Επενδυτικών Ταμείων για την αντιμετώπιση της επιδημικής έκρηξης της COVID-19 (ΕΕ L 130 της 24.4.2020, σ. 1).

         (7)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε περίοδο τεσσάρων ετών. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

         (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.